http://www.thaigov.go.th

วันนี้ (2 สิงหาคม 2559) เวลา 09.00 น. ณ ห้องประชุม 501 ตึกบัญชาการ 1 ทำเนียบรัฐบาล

พลเอก ประยุทธ์ จันทร์โอชา นายกรัฐมนตรี เป็นประธานการประชุมคณะรัฐมนตรี

ภายหลังเสร็จสิ้นการประชุม พันเอก อธิสิทธิ์ ไชยนุวัติ ผู้ช่วยโฆษกประจำสำนักนายกรัฐมนตรี ได้ร่วมแถลงผลการประชุมคณะรัฐมนตรี ซึ่งสรุปสาระสำคัญดังนี้

|  |
| --- |
| **กฎหมาย** |

1. เรื่อง ร่างพระราชบัญญัติแก้ไขเพิ่มเติมประมวลรัษฎากร (ฉบับที่ ..) พ.ศ. .... เพื่อรองรับ ระบบภาษีและเอกสารธุรกรรมอิเล็กทรอนิกส์ตามแผนยุทธศาสตร์การพัฒนา โครงสร้างพื้นฐานระบบการชำระเงินแบบอิเล็กทรอนิกส์แห่งชาติ (National e- Payment Master Plan)

2. เรื่อง ร่างพระราชบัญญัติเงินทดแทน (ฉบับที่ ..) พ.ศ. ....

3. เรื่อง ร่างพระราชบัญญัติป้องกันและปราบปรามการสนับสนุนทางการเงินแก่การ

ก่อการร้ายและการแพร่ขยายอาวุธที่มีอานุภาพทำลายล้างสูง พ.ศ. ....

4. เรื่อง ร่างพระราชกฤษฎีกาจัดตั้งองค์การอุตสาหกรรมป่าไม้ (ฉบับที่ ..) พ.ศ. ....

5. เรื่อง ร่างพระราชกฤษฎีกากำหนดให้ผลิตภัณฑ์อุตสาหกรรมบัลลาสต์สำหรับหลอด ฟลูออเรสเซนซ์ต้องเป็นไปตามมาตรฐาน พ.ศ. ....

6. เรื่อง ร่างกฎกระทรวงกำหนดอัตราค่าธรรมเนียมใบอนุญาต ใบแทนใบอนุญาต การต่อ อายุใบอนุญาต การโอนใบอนุญาตประกอบกิจการหอพัก และใบอนุญาต ใบแทน ใบอนุญาต และการต่ออายุใบอนุญาตผู้จัดการหอพัก พ.ศ. ....

7. เรื่อง ร่างกฎกระทรวงและร่างประกาศตามพระราชบัญญัติธุรกิจรักษาความปลอดภัย พ.ศ. 2558 รวม 5 ฉบับ

|  |
| --- |
| **เศรษฐกิจ – สังคม** |

8. เรื่อง มาตรการภาษีเพื่อส่งเสริมการดำเนินธุรกิจของ SMEs (มาตรการพี่ช่วยน้อง) และมาตรการภาษี เพื่อส่งเสริมการลงทุนในชนบท (ร่างพระราชกฤษฎีกาออก ตามความในประมวลรัษฎากรว่าด้วยการยกเว้นรัษฏากร (ฉบับที่ ..) พ.ศ. ....

รวม 2 ฉบับ)

9. เรื่อง มาตรการให้ความช่วยเหลือผู้มีรายได้น้อยในชุมชนเมืองตามแนวทางประชารัฐ

10. เรื่อง แผนการขับเคลื่อนและปฏิรูปด้านการพัฒนาทรัพยากรมนุษย์และระบบการศึกษา

11. เรื่อง ขออนุมัติการดำเนินงานเพื่อยกระดับความเข้มแข็งด้านความมั่นคงปลอดภัย

ไซเบอร์และการปกป้องชื่อโดเมน

12. เรื่อง ร่างแผนแม่บทระบบสถิติประเทศไทย ฉบับที่ 2 (พ.ศ. 2559 – 2564)

13. เรื่อง ขออนุมัติการดำเนินงานด้านมาตรฐานรหัสสินค้าและบริการ

14. เรื่อง มาตรการสนับสนุนการผลิตรถยนต์ที่ขับเคลื่อนด้วยพลังงานไฟฟ้าในประเทศไทย

15. เรื่อง ขออนุมัติจัดตั้งสถาบันส่งเสริมสินค้าเกษตรนวัตกรรม และขออนุมัติงบประมาณ อุดหนุนการดำเนินงาน

|  |
| --- |
| **ต่างประเทศ** |

16. เรื่อง สหรัฐอเมริกาจัดอันดับประเทศไทยอยู่ในระดับ 2 ที่ต้องถูกจับตามอง (Tier 2 Watch List)

17. เรื่อง การลงนามในสัญญาการเข้าร่วมงานนิทรรศการโลก Astana Expo 2017 ณ กรุงอัสตานา สาธารณรัฐคาซัคสถาน

18. เรื่อง ขอความเห็นชอบร่างบันทึกความร่วมมือด้านระบบราง ระหว่างกระทรวง คมนาคมแห่งราชอาณาจักรไทย และกระทรวงที่ดิน โครงสร้างพื้นฐาน การขนส่ง และการท่องเที่ยวแห่งญี่ปุ่น และร่างบันทึกความร่วมมือด้านความปลอดภัย

ทางถนน ระหว่างกระทรวงคมนาคมแห่งราชอาณาจักรไทย และกระทรวงที่ดิน โครงสร้างพื้นฐาน การขนส่งและการท่องเที่ยวแห่งญี่ปุ่น

19. เรื่อง แถลงการณ์ร่วมของประเทศสมาชิกอาเซียน-ซีฟเดค ด้านความร่วมมือในภูมิภาค เพื่อการต่อต้านการประมงผิดกฎหมาย และเพิ่มความสามารถในการแข่งขันของ สัตว์น้ำและสินค้าประมงอาเซียน

20. เรื่อง ขออนุมัติลงนามบันทึกความเข้าใจว่าด้วยความร่วมมือด้านการป้องกัน ยับยั้ง และ ขจัดการทำประมงที่ผิดกฎหมาย ขาดการรายงาน และไร้การควบคุม ระหว่าง กระทรวงเกษตรและสหกรณ์แห่งราชอาณาจักรไทยกับกระทรวงมหาสมุทรและ ประมงแห่งสาธารณรัฐเกาหลี

21. เรื่อง ขออนุมัติลงนามบันทึกแสดงเจตจำนงระหว่างกระทรวงเกษตรและสหกรณ์แห่ง ราชอาณาจักรไทยและกระทรวงที่ดิน โครงสร้างพื้นฐานและการคมนาคมแห่ง สาธารณรัฐเกาหลีสำหรับความร่วมมือโครงการพัฒนาลุ่มน้ำห้วยหลวงตอนล่าง จังหวัดอุดรธานี และหนองคาย

22. เรื่อง ขออนุมัติลงนามข้อตกลงว่าด้วยการยอมรับร่วมการควบคุมคุณภาพและความ ปลอดภัยด้านสุขอนามัยในผลิตภัณฑ์ประมงนำเข้าและส่งออกระหว่างกระทรวง เกษตรและสหกรณ์แห่งราชอาณาจักรไทยกับกระทรวงมหาสมุทรและประมงแห่ง สาธารณรัฐเกาหลี

|  |
| --- |
| **แต่งตั้ง** |

23. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับ ทรงคุณวุฒิ (กระทรวงพาณิชย์)

24. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับ ทรงคุณวุฒิ (กระทรวงมหาดไทย)

25. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับ ทรงคุณวุฒิ (กระทรวงสาธารณสุข)

26. เรื่อง การขอเลื่อนฐานะกงสุลกิตติมศักดิ์ประจำสาธารณรัฐไซปรัสและการยกฐานะ สถานกงสุลกิตติมศักดิ์ประจำสาธารณรัฐไซปรัส (กระทรวงการต่างประเทศ)

27. เรื่อง การแต่งตั้งผู้สอบบัญชีขององค์กรร่วมไทย-มาเลเซีย

28. เรื่อง การแต่งตั้งข้าราชการให้ดำรงตำแหน่งรองผู้อำนวยการสำนักข่าวกรองแห่งชาติ (นักบริหารระดับสูง) (สำนักนายกรัฐมนตรี)

29. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง (รองเลขาธิการ) (สำนักงานป้องกันและปราบปรามการฟอกเงิน)

30. เรื่อง การแต่งตั้งที่ปรึกษาพิเศษในคณะที่ปรึกษาพิเศษของคณะกรรมการบริหารศูนย์ ส่งเสริมศิลปาชีพระหว่างประเทศ

31. เรื่อง แต่งตั้งคณะกรรมการกรอบคุณวุฒิแห่งชาติ

32. เรื่อง การแต่งตั้งผู้ว่าการการไฟฟ้านครหลวง

**\*\*\*\*\*\*\*\*\*\*\*\*\*\*\*\*\*\*\***

สำนักโฆษก สำนักเลขาธิการนายกรัฐมนตรี โทร. 0 2288-4396

|  |
| --- |
| **กฎหมาย** |

**1. เรื่อง ร่างพระราชบัญญัติแก้ไขเพิ่มเติมประมวลรัษฎากร (ฉบับที่ ..) พ.ศ. .... เพื่อรองรับระบบภาษีและเอกสารธุรกรรมอิเล็กทรอนิกส์ตามแผนยุทธศาสตร์การพัฒนาโครงสร้างพื้นฐานระบบการชำระเงินแบบอิเล็กทรอนิกส์แห่งชาติ (National e-Payment Master Plan)**

คณะรัฐมนตรีมีมติอนุมัติหลักการร่างพระราชบัญญัติแก้ไขเพิ่มเติมประมวลรัษฎากร (ฉบับที่ ..) พ.ศ. .... เพื่อรองรับระบบภาษีและเอกสารธุรกรรมอิเล็กทรอนิกส์ตามแผนยุทธศาสตร์การพัฒนาโครงสร้างพื้นฐานระบบการชำระเงินแบบอิเล็กทรอนิกส์แห่งชาติ (National e-Payment Master Plan) ตามที่กระทรวงการคลังเสนอ และให้ส่งสำนักงานคณะกรรมการกฤษฎีกาตรวจพิจารณา แล้วส่งให้คณะกรรมการประสานงานสภานิติบัญญัติแห่งชาติพิจารณา ก่อนเสนอสภานิติบัญญัติแห่งชาติต่อไป

**สาระสำคัญร่างพระราชบัญญัติแก้ไขเพิ่มเติมประมวลรัษฎากร (ฉบับที่ ..) พ.ศ. ....** เพื่อรองรับระบบภาษีและเอกสารธุรกรรมอิเล็กทรอนิกส์ตามแผนยุทธศาสตร์การพัฒนาโครงสร้างพื้นฐานระบบการชำระเงินแบบอิเล็กทรอนิกส์แห่งชาติ (National e-Payment Master Plan) เป็นการปรับปรุงบทบัญญัติแห่งประมวลรัษฎากรใน 4 เรื่อง อันได้แก่ 1. การยื่นแบบแสดงรายการภาษีทางอิเล็กทรอนิกส์ 2. การหักภาษีและนำส่งภาษีทางระบบอิเล็กทรอนิกส์ 3. การจัดทำและนำส่งข้อมูลใบกำกับภาษีและใบรับอิเล็กทรอนิกส์ และ 4. การนำส่งข้อมูลธุรกรรมทางอิเล็กทรอนิกส์ ซึ่งสอดคล้องกับมติคณะรัฐมนตรีเมื่อวันที่ 22 ธันวาคม 2558 เพื่อรองรับระบบภาษีและเอกสารธุรกรรมอิเล็กทรอนิกส์ตามแผนยุทธศาสตร์การพัฒนาโครงสร้างพื้นฐานระบบการชำระเงินแบบอิเล็กทรอนิกส์แห่งชาติ (National e-Payment Master Plan) โดยจะช่วยสนับสนุนการดำเนินงานตามแผนยุทธศาสตร์ National e-Payment ในการอำนวยความสะดวก ลดขั้นตอน และลดต้นทุนการเสียภาษีของผู้มีหน้าที่เสียภาษี รวมทั้งการพัฒนาระบบการชำระเงินของประเทศไทยให้เป็นแบบอิเล็กทรอนิกส์ (e-Payment) อย่างครบวงจร อันเป็นการช่วยยกระดับความยากง่ายในการประกอบธุรกิจ เพิ่มขีดความสามารถในการแข่งขันและส่งเสริมการเป็นเศรษฐกิจดิจิทัลของประเทศไทย และช่วยลดต้นทุนการจัดเก็บภาษีและเพิ่มประสิทธิภาพการจัดเก็บภาษีของกรมสรรพากร รวมทั้งสนับสนุนให้รัฐบาลมีฐานข้อมูลภาษีที่ครบถ้วนมากขึ้นและสามารถนำข้อมูลไปใช้ในการวิเคราะห์เพื่อกำหนดนโยบายเศรษฐกิจของประเทศ

**2. เรื่อง ร่างพระราชบัญญัติเงินทดแทน (ฉบับที่ ..) พ.ศ. ....**

คณะรัฐมนตรีมีมติอนุมัติหลักการร่างพระราชบัญญัติเงินทดแทน (ฉบับที่ ..) พ.ศ. .... ตามที่กระทรวงแรงงานเสนอ และให้ส่งสำนักงานคณะกรรมการกฤษฎีกาตรวจพิจารณาโดยให้รับข้อสังเกตของกระทรวงการคลังและกระทรวงการต่างประเทศไปประกอบการพิจารณาด้วย แล้วส่งให้คณะกรรมการประสานงานสภานิติบัญญัติแห่งชาติพิจารณาก่อนเสนอสภานิติบัญญัติแห่งชาติต่อไป

**ร่างพระราชบัญญัติเงินทดแทน (ฉบับที่ ..) พ.ศ. ....** มีสาระสำคัญเป็นการแก้ไขเพิ่มเติมพระราชบัญญัติเงินทดแทน พ.ศ. 2537 โดยปรับปรุงแก้ไขขอบเขตการใช้บังคับให้ครอบคลุมถึงลูกจ้างของส่วนราชการไม่ว่าจะเป็นราชการส่วนกลาง ราชการส่วนภูมิภาค และราชการส่วนท้องถิ่น เพิ่มเงินทดแทนให้แก่ลูกจ้าง แก้ไขหลักเกณฑ์และวิธีการได้มาซึ่งผู้แทนฝ่ายนายจ้างและลูกจ้าง กำหนดคุณสมบัติและลักษณะต้องห้ามของกรรมการกองทุนเงินทดแทน ลดการจ่ายเงินเพิ่มกรณีนายจ้างไม่จ่ายเงินสมทบหรือจ่ายไม่ครบจำนวน และแก้ไข บทกำหนดโทษให้เหมาะสม

การแก้ไขดังกล่าวเป็นการบรรเทาความเดือดร้อนเมื่อลูกจ้างต้องประสบอันตรายหรือเจ็บป่วย ตายหรือสูญหาย เนื่องจากการทำงานให้นายจ้าง และขยายโอกาสให้ลูกจ้างของส่วนราชการได้รับความคุ้มครองในคุณภาพชีวิตขั้นพื้นฐานที่พึงได้เช่นลูกจ้างโดยทั่วไป รวมทั้งเพื่อให้มีบทบัญญัติที่สอดคล้องเหมาะสมกับสภาพการณ์เศรษฐกิจที่เปลี่ยนแปลงในปัจจุบัน โดยกระทรวงแรงงานได้กำหนดให้มีการออกกฎหมายลำดับรองภายใต้พระราชบัญญัติดังกล่าว จำนวน 15 ฉบับ และจะประกาศในราชกิจจานุเบกษาภายในเดือนสิงหาคม 2560

**3. เรื่อง ร่างพระราชบัญญัติป้องกันและปราบปรามการสนับสนุนทางการเงินแก่การก่อการร้ายและ การแพร่ขยายอาวุธที่มีอานุภาพทำลายล้างสูง พ.ศ. ....**

คณะรัฐมนตรีมีมติเห็นชอบร่างพระราชบัญญัติป้องกันและปราบปรามการสนับสนุนทางการเงิน แก่การก่อการร้ายและการแพร่ขยายอาวุธที่มีอานุภาพทำลายล้างสูง พ.ศ. .... ตามที่สำนักงานคณะกรรมการกฤษฎีกาเสนอ และให้ส่งคณะกรรมการประสานงานสภานิติบัญญัติแห่งชาติพิจารณาก่อนเสนอสภานิติบัญญัติแห่งชาติต่อไป

**สาระสำคัญของร่างพระราชบัญญัติ**

1. ยกเลิกร่างพระราชบัญญัติป้องกันและปราบปรามการสนับสนุนทางการเงินแก่การก่อการร้าย

พ.ศ. 2556 และที่แก้ไขเพิ่มเติม

2. กำหนดนิยามคำว่า “การก่อการร้าย” หมายความว่า การกระทำที่เป็นความผิดเกี่ยวกับการก่อการร้ายตามประมวลกฎหมายอาญา หรือการกระทำที่เป็นความผิดตามกฎหมาย ซึ่งอยู่ภายใต้ขอบเขตของอนุสัญญาและพิธีสารระหว่างประเทศเกี่ยวกับการก่อการร้ายที่ประเทศไทยเป็นภาคีหรือรับรอง คำว่า “อาวุธที่มีอานุภาพทำลายล้างสูง” หมายความว่า อาวุธนิวเคลียร์ อาวุธชีวภาพ อาวุธเคมี หรืออาวุธอื่นใดซึ่งก่อให้เกิดอันตรายต่อชีวิตมนุษย์ สัตว์ พืช จำนวนมาก หรือต่อสิ่งแวดล้อมอย่างร้ายแรง รวมทั้งระบบการส่งอาวุธ ส่วนประกอบ หรืออุปกรณ์ของอาวุธดังกล่าว และคำว่า “บุคคลที่ถูกกำหนด” หมายความว่า บุคคล คณะบุคคล นิติบุคคล หรือองค์กรตามรายชื่อ ซึ่งมีมติของหรือประกาศภายใต้คณะมนตรีความมั่นคงแห่งสหประชาชาติกำหนดให้เป็นผู้ที่มี การกระทำอันเป็นการก่อการร้ายหรือเป็นผู้แพร่ขยายอาวุธทำลายล้างสูง เป็นต้น

3. กำหนดให้สำนักงาน ปปง. ดำเนินการประกาศรายชื่อบุคคลที่ถูกกำหนดตามมติของหรือประกาศภายใต้คณะมนตรีความมั่นคงแห่งสหประชาชาติที่กำหนดรายชื่อบุคคล คณะบุคคล นิติบุคคล หรือองค์กรใดเป็นผู้ที่มีการกระทำอันเป็นการก่อการร้ายและสำนักงาน ปปง. โดยความเห็นชอบของคณะกรรมการธุรกรรมพิจารณาส่งรายชื่อผู้นั้นให้พนักงานอัยการพิจารณายื่นคำร้องฝ่ายเดียวขอให้ศาลมีคำสั่งเป็นบุคคลที่ถูกกำหนดในกรณีที่มีเหตุอันควรสงสัยว่ามีพฤติการณ์เกี่ยวข้องกับการก่อการร้ายหรือการสนับสนุนทางการเงินแก่การก่อการร้าย

4. กำหนดให้สำนักงาน ปปง. จะดำเนินการประกาศรายชื่อบุคคลที่ถูกกำหนด เมื่อมีมติของหรือประกาศภายใต้คณะมนตรีความมั่นคงแห่งสหประชาชาติกำหนดรายชื่อบุคคล คณะบุคคล นิติบุคคล หรือองค์กรใดเป็นผู้ที่มีการกระทำอันเป็นการเกี่ยวข้องกับการแพร่ขยายอาวุธที่มีอานุภาพทำลายล้างสูง นอกจากนี้ สำนักงาน ปปง. ยังอาจเสนอรายชื่อ บุคคล คณะบุคคล นิติบุคคล หรือองค์กรใดไปยังคณะกรรมการที่เกี่ยวข้องซึ่งจัดตั้งขึ้นตามมติของหรือประกาศภายใต้คณะมนตรีความมั่นคงแห่งสหประชาชาติให้ดำเนินการกำหนดรายชื่อดังกล่าวเป็นบุคคลที่ถูกกำหนดไว้ และเมื่อมีการกำหนดรายชื่อบุคคลที่ถูกกำหนดดังกล่าวแล้วให้สำนักงาน ปปง. ประกาศรายชื่อบุคคลนั้นด้วย

5. กำหนดหน้าที่ของผู้มีหน้าที่รายงานและบุคคลที่ครอบครองทรัพย์สินของบุคคลที่ถูกกำหนดให้ระงับการดำเนินการกับทรัพย์สินของบุคคลที่ถูกกำหนดไม่ว่าโดยตรงหรือโดยอ้อม นอกจากนี้ เพื่อติดตามควบคุมการดำเนินการกับทรัพย์สินของบุคคลที่ถูกกำหนด จึงต้องกำหนดให้มีการแจ้งข้อมูลเกี่ยวกับทรัพย์สินที่ถูกระงับการดำเนินการให้สำนักงาน ปปง. ทราบรวมถึงการแจ้งให้สำนักงานทราบเกี่ยวกับผู้ที่เป็นหรือเคยเป็นลูกค้าซึ่งอยู่ในรายชื่อบุคคลที่ถูกกำหนดหรือผู้ที่มีหรือเคยมีการทำธุรกรรมกับผู้นั้น

6. กำหนดบุคคลที่ถูกกำหนดและผู้ซึ่งถูกระงับการดำเนินการกับทรัพย์สินอาจยื่นคำร้องต่อศาลเพื่อให้พิจารณาเรื่องการเพิกถอนรายชื่อออกจากรายชื่อบุคคลที่ถูกกำหนดและบุคคลอื่นนอกจากบุคคลที่ถูกกำหนดอาจยื่นคำร้องต่อศาลเพื่อให้มีคำสั่งอนุญาตให้ชำระหนี้ที่ถึงกำหนดชำระ ชำระดอกเบี้ยหรือดอกผล หรือชำระหนี้ ซึ่งศาลมีคำพิพากษาถึงที่สุด รวมถึงขออนุญาตดำเนินการใด ๆ กับทรัพย์สินที่ถูกระงับการดำเนินการกับทรัพย์สิน อันเนื่องมาจากเป็นบุคคลที่ถูกกำหนด

7. กำหนดให้บุคคลที่ถูกกำหนดเนื่องจากเป็นผู้กระทำการอันเกี่ยวข้องกับการแพร่ขยายอาวุธที่มีอานุภาพทำลายล้างสูงอาจยื่นคำร้องต่อคณะกรรมการพิจารณากำหนดรายชื่อเพื่อขออนุญาตดำเนินการใด ๆ กับทรัพย์สินที่ถูกระงับการดำเนินการก็ได้ โดยก่อนการอนุญาตให้คณะกรรมการพิจารณากำหนดรายชื่อส่งเรื่องไปยังกระทรวงการต่างประเทศเพื่อส่งคำร้องไปยังคณะกรรมการที่เกี่ยวข้อง ซึ่งจัดตั้งขึ้นตามมติของหรือประกาศภายใต้คณะมนตรีความมั่นคงแห่งสหประชาชาติเพื่อพิจารณาคำร้องของบุคคลที่ถูกกำหนด และเมื่อคณะกรรมการดังกล่าววินิจฉัยเป็นอย่างไรแล้ว ให้คณะกรรมการพิจารณากำหนดรายชื่อดำเนินการไปตามนั้น

8. กำหนดให้บุคคลที่ครอบครองทรัพย์สินของบุคคลที่ถูกกำหนดหรือผู้มีหน้าที่รายงาน เนื่องจากการไม่ระงับการดำเนินการกับทรัพย์สิน การไม่แจ้งข้อมูลทรัพย์สินที่ได้ระงับการดำเนินการไว้ รวมทั้งไม่ได้ตรวจสอบรายชื่อบุคคลที่ทำธุรกรรมเกี่ยวข้องกับบุคคลที่ถูกกำหนดเพื่อแจ้งให้สำนักงาน ปปง. ทราบ

9. กำหนดความผิดฐานสนับสนุนทางการเงินแก่การก่อการร้ายและความผิดฐานสนับสนุน ทางการเงินแก่การแพร่ขยายอาวุธที่มีอานุภาพทำลายล้างสูง รวมถึงกำหนดให้เป็นความผิดมูลฐานตามกฎหมายว่าด้วยการป้องกันและปราบปรามการฟอกเงิน

10. กำหนดให้ผู้สนับสนุนหรือผู้สมคบกันในการกระทำความผิดต้องระวางโทษ เช่น เกี่ยวกับ ตัวการในการกระทำความผิดนั้น และกรณีกระทำความผิดนอกราชอาณาจักรในบางกรณีต้องรับโทษในราชอาณาจักร

**4. เรื่อง ร่างพระราชกฤษฎีกาจัดตั้งองค์การอุตสาหกรรมป่าไม้ (ฉบับที่ ..) พ.ศ. ....**

คณะรัฐมนตรีมีมติเห็นชอบร่างพระราชกฤษฎีกาจัดตั้งองค์การอุตสาหกรรมป่าไม้ (ฉบับที่ ..) พ.ศ. .... ตามที่สำนักงานคณะกรรมการกฤษฎีกา (สคก.) เสนอ และให้สำนักเลขาธิการคณะรัฐมนตรีนำร่างพระราชกฤษฎีกาดังกล่าวขึ้นทูลเกล้าฯ ถวาย เพื่อประกาศใช้บังคับเป็นกฎหมายต่อไป

สคก. เสนอว่า คณะกรรมการกฤษฎีกา (คณะที่ 2) ได้ตรวจพิจารณาร่างพระราชกฤษฎีกาจัดตั้งองค์การอุตสาหกรรมป่าไม้ (ฉบับที่ ..) พ.ศ. .... โดยได้แก้ไขเพิ่มเติมร่างพระราชกฤษฎีกาดังกล่าวบางประเด็นนอกเหนือจากที่คณะรัฐมนตรีอนุมัติหลักการ เช่น แก้ไขเพิ่มเติมวัตถุประสงค์ขององค์การอุตสาหกรรมป่าไม้ในการอนุรักษ์และบริบาลช้างเลี้ยงของไทย เพื่อให้สอดคล้องกับการดำเนินภารกิจที่องค์การอุตสาหกรรมป่าไม้ได้รับมอบหมายในปัจจุบัน แก้ไขเพิ่มเติมจำนวนกรรมการและวาระการดำรงตำแหน่งของกรรมการ เพื่อให้สอดคล้องกับบทบัญญัติตามพระราชบัญญัติคุณสมบัติมาตรฐานสำหรับกรรมการและพนักงานรัฐวิสาหกิจ พ.ศ. 2518 เป็นต้น

**5. เรื่อง ร่างพระราชกฤษฎีกากำหนดให้ผลิตภัณฑ์อุตสาหกรรมบัลลาสต์สำหรับหลอดฟลูออเรสเซนซ์ต้องเป็นไปตามมาตรฐาน พ.ศ. ....**

คณะรัฐมนตรีมีมติอนุมัติหลักการร่างพระราชกฤษฎีกากำหนดให้ผลิตภัณฑ์อุตสาหกรรมบัลลาสต์สำหรับหลอดฟลูออเรสเซนซ์ต้องเป็นไปตามมาตรฐาน พ.ศ. .... ตามที่กระทรวงอุตสาหกรรมเสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้ และให้กระทรวงอุตสาหกรรมรับความเห็นของสำนักงานคณะกรรมการพัฒนาการเศรษฐกิจและสังคมแห่งชาติไปพิจารณาดำเนินการต่อไปด้วย

**สาระสำคัญของร่างพระราชกฤษฎีกา**

1. กำหนดให้พระราชกฤษฎีกานี้มีผลใช้บังคับเมื่อพ้นกำหนด 365 วันนับแต่วันประกาศใน ราชกิจจานุเบกษาเป็นต้นไป

2. กำหนดให้ผลิตภัณฑ์อุตสาหกรรมบัลลาสต์สำหรับหลอดฟลูอเรสต์เซนซ์ต้องเป็นไปตามมาตรฐานเลขที่ มอก. 23-2558 ตามประกาศกระทรวงอุตสาหกรรม ฉบับที่ 4761 (พ.ศ. 2559) ออกตามความในพระราชบัญญัติมาตรฐานผลิตภัณฑ์อุตสาหกรรม พ.ศ. 2511 เรื่อง ยกเลิกมาตรฐานผลิตภัณฑ์อุตสาหกรรมบัลลาสต์สำหรับหลอดฟลูออเรสเซนต์ และกำหนดมาตรฐานผลิตภัณฑ์อุตสาหรรมบัลลาสต์สำหรับหลอดฟลูออเรสเซนซ์: คุณลักษณะที่ต้องการด้านความปลอดภัย ลงวันที่ 13 มกราคม พ.ศ. 2559

**6. เรื่อง ร่างกฎกระทรวงกำหนดอัตราค่าธรรมเนียมใบอนุญาต ใบแทนใบอนุญาต การต่ออายุใบอนุญาต การโอนใบอนุญาตประกอบกิจการหอพัก และใบอนุญาต ใบแทนใบอนุญาต และการต่ออายุใบอนุญาตผู้จัดการหอพัก พ.ศ. ....**

คณะรัฐมนตรีมีมติอนุมัติหลักการร่างกฎกระทรวงกำหนดอัตราค่าธรรมเนียมใบอนุญาต ใบแทนใบอนุญาต การต่ออายุใบอนุญาต การโอนใบอนุญาตประกอบกิจการหอพัก และใบอนุญาต ใบแทนใบอนุญาต และการต่ออายุใบอนุญาตผู้จัดการหอพัก พ.ศ. .... ตามที่กระทรวงมหาดไทยเสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไป

**สาระสำคัญของร่างกฎกระทรวง**

ร่างกฎกระทรวงกำหนดอัตราค่าธรรมเนียมใบอนุญาต ใบแทนใบอนุญาต การต่ออายุใบอนุญาต การโอนใบอนุญาตประกอบกิจการหอพัก และใบอนุญาต ใบแทนใบอนุญาต และการต่ออายุใบอนุญาตผู้จัดการหอพัก พ.ศ. .... มีสาระสำคัญ ดังนี้

1. กำหนดอัตราค่าธรรมเนียมใบอนุญาต ใบแทนใบอนุญาต การต่ออายุใบอนุญาต และการโอนใบอนุญาต**ประกอบกิจการหอพัก** ดังนี้

|  |  |  |  |
| --- | --- | --- | --- |
| **รายการ** | **อัตราค่าธรรมเนียมตามร่างกฎกระทรวงฯ** | **อัตราค่าธรรมเนียมท้ายพระราชบัญญัติปัจจุบัน** | **อัตราค่าธรรมเนียมท้ายพระราชบัญญัติหอพัก พ.ศ. 2507 (ถูกยกเลิกแล้ว)** |
| (1) ใบอนุญาตหอพักที่ให้บริการห้องพัก  ก. ห้องพักไม่เกิน 50 ห้องหรือมีพื้นที่ทุกห้องรวมกันไม่เกิน 1,000 ตารางเมตร  ข. ห้องพักเกิน 50 ห้องแต่ไม่เกิน 100 ห้อง หรือมีพื้นที่ทุกห้องรวมกันเกิน 1,000 ตารางเมตรแต่ไม่เกิน 2,000 ตารางเมตร  ค. ห้องพักเกินหนึ่งร้อยห้อง หรือมีพื้นที่ทุกห้องเกิน 2,000 ตารางเมตร | **ฉบับละ 3,000 บาท**  **ฉบับละ 4,000 บาท**  **ฉบับละ 5,000 บาท** | **ฉบับละ 5,000 บาท** | **ฉบับละ 200 บาท** |
| (2) ใบแทนใบอนุญาต | **ฉบับละ 200 บาท** | **ฉบับละ 200 บาท** | **ฉบับละ 20 บาท** |
| (3) การต่ออายุใบอนุญาต**ครั้งละครึ่งหนึ่งของค่าธรรมเนียมใบอนุญาต**ให้ประกอบกิจการหอพักแต่ละประเภท | **ครั้งละครึ่งหนึ่งของค่าธรรมเนียมใบอนุญาต**ให้ประกอบกิจการหอพักแต่ละประเภท | **2,500 บาท** | **ครั้งละ 100 บาท** |
| (4) การโอนใบอนุญาต  ก. ห้องพักไม่เกิน 50 ห้อง หรือมีพื้นที่ทุกห้องรวมกันไม่เกิน 1,000 ตารางเมตร  ข. ห้องพักเกิน 50 ห้อง แต่ไม่เกิน 100 ห้องหรือมีพื้นที่ทุกห้องรวมกันเกิน 1,000 ตารางเมตรแต่ไม่เกิน 2,000 ตารางเมตร  ค. ห้องพักเกิน 100 ห้องหรือมีพื้นที่ทุกห้องรวมกันเกิน 2,000 ตารางเมตร | **ฉบับละ 3,000 บาท**  **ฉบับละ 4,000 บาท**  **ฉบับละ 5,000 บาท** | **ฉบับละ 5,000 บาท** |  |

2. กำหนดอัตราค่าธรรมเนียมใบอนุญาต ใบแทนใบอนุญาต และการต่ออายุใบอนุญาต**ผู้จัดการหอพัก** ดังนี้

|  |  |  |  |
| --- | --- | --- | --- |
| **รายการ** | **อัตราค่าธรรมเนียมตามร่างกฎกระทรวงฯ** | **อัตราค่าธรรมเนียมท้ายพระราชบัญญัติ** | **อัตราค่าธรรมเนียมท้ายพระราชบัญญัติหอพัก พ.ศ. 2507 (ถูกยกเลิกแล้ว)** |
| (1) ใบอนุญาตผู้จัดการหอพักตามข้อ 1 (1) ก.  (2) ใบอนุญาตผู้จัดการหอพักตามข้อ 1 (1) ข.  (3) ใบอนุญาตผู้จัดการหอพักตามข้อ 1 (1) ค. | **ฉบับละ 500 บาท**  **ฉบับละ 750 บาท**  **ฉบับละ 1,000 บาท** | **ฉบับละ 1,000 บาท**  **ฉบับละ 1,000 บาท**  **ฉบับละ 1,000 บาท** | **ฉบับละ 100 บาท** |
| (4) ใบแทนใบอนุญาต | **ฉบับละ 100 บาท** | **ฉบับละ 100 บาท** | **ฉบับละ 20 บาท** |
| (5) การต่ออายุใบอนุญาตผู้จัดการหอพัก**ครั้งละครึ่งหนึ่งของค่าธรรมเนียมใบอนุญาตผู้จัดการหอพัก**แต่ละประเภท | **ครั้งละครึ่งหนึ่งของค่าธรรมเนียมใบอนุญาตผู้จัดการหอพัก** | **ฉบับละ 500 บาท** | **ครั้งละ 50 บาท** |

**7. เรื่อง ร่างกฎกระทรวงและร่างประกาศตามพระราชบัญญัติธุรกิจรักษาความปลอดภัย พ.ศ. 2558**

**รวม 5 ฉบับ**

คณะรัฐมนตรีมีมติอนุมัติหลักการร่างกฎกระทรวงและร่างประกาศตามพระราชบัญญัติธุรกิจรักษาความปลอดภัย พ.ศ. 2558 รวม 5 ฉบับ ตามที่สำนักงานตำรวจแห่งชาติเสนอ และให้ส่งสำนักงานคณะกรรมการกฤษฎีกาตรวจพิจารณา โดยให้รับข้อสังเกตของสำนักเลขาธิการคณะรัฐมนตรีไปประกอบการพิจารณาด้วย แล้วดำเนินการต่อไปได้

**สาระสำคัญของร่างกฎกระทรวงและร่างประกาศ**

**1. ร่างกฎกระทรวงว่าด้วยหลักเกณฑ์ วิธีการ และเงื่อนไขในการขอรับใบอนุญาต การออกใบอนุญาตเป็นพนักงานรักษาความปลอดภัยรับอนุญาต พ.ศ. ....** มีสาระสำคัญดังนี้

1.1 กำหนดแบบคำขอรับใบอนุญาตและเอกสารหลักฐานที่ใช้ประกอบการยื่นคำขอเป็นพนักงานรักษาความปลอดภัยรับอนุญาต

1.2 กำหนดสถานที่ยื่นคำขอใบอนุญาต หลักเกณฑ์และเงื่อนไขการออกใบอนุญาต และแบบใบอนุญาต

1.3 กำหนดสถานที่ แบบคำขอ และเอกสารหลักฐานที่ใช้ประกอบการยื่นคำขอต่อใบอนุญาต และใบแทนใบอนุญาต

1.4 กำหนดหลักเกณฑ์การอุทธรณ์คำสั่งนายทะเบียนกรณีไม่ออกใบอนุญาตหรือ ไม่ต่อใบอนุญาตโดยให้อุทธรณ์เป็นหนังสือต่อคณะกรรมการกำกับธุรกิจรักษาความปลอดภัยภายใน 30 วันนับแต่วันที่ได้รับแจ้งคำสั่ง

**2. ร่างกฎกระทรวงว่าด้วยหลักเกณฑ์ วิธีการ และเงื่อนไขในการขอรับและออกใบอนุญาต การขอต่อและการอนุญาตการต่ออายุใบอนุญาต การขอใบแทนและการออกใบแทนใบอนุญาตประกอบธุรกิจรักษาความปลอดภัย พ.ศ. ....** มีสาระสำคัญดังนี้

2.1 กำหนดแบบคำขอรับใบอนุญาตและเอกสารหลักฐานที่ใช้ประกอบการยื่นคำขอประกอบธุรกิจรักษาความปลอดภัย

2.2 กำหนดสถานที่ยื่นคำขอรับใบอนุญาต หลักเกณฑ์การออกใบอนุญาต และแบบใบอนุญาต

2.3 กำหนดแบบคำขอและหลักเกณฑ์การขอเปลี่ยนแปลงรายการประกอบธุรกิจรักษาความปลอดภัย

2.4 กำหนดแบบคำขอ หลักเกณฑ์การขอและการอนุญาตต่ออายุใบอนุญาต และการเลิกประกอบธุรกิจรักษาความปลอดภัย

2.5 กำหนดแบบคำขอ และใบแทนใบอนุญาต และหลักเกณฑ์การขอและออกใบแทนใบอนุญาต

**3. ร่างกฎกระทรวงว่าด้วยค่าธรรมเนียมใบอนุญาต ใบแทนใบอนุญาต การต่ออายุใบอนุญาตการประกอบธุรกิจรักษาความปลอดภัยและใบอนุญาต ใบแทน การต่ออายุใบอนุญาตการเป็นพนักงานรักษาความปลอดภัยรับอนุญาต พ.ศ. ....** มีสาระสำคัญเป็นการกำหนดอัตราค่าธรรมเนียมใบอนุญาต ใบแทนใบอนุญาต การต่ออายุใบอนุญาตการประกอบธุรกิจรักษาความปลอดภัย และการเป็นพนักงานรักษาความปลอดภัยรับอนุญาต

**4. ร่างกฎกระทรวงว่าด้วยหลักเกณฑ์ วิธีการ และเงื่อนไขในการรับรองสถานฝึกอบรมหลักสูตรการรักษาความปลอดภัย พ.ศ. ....** มีสาระสำคัญดังนี้

4.1 กำหนดสถานที่ แบบ และเอกสารหลักฐานที่ใช้ประกอบการยื่นคำขอรับรองสถานฝึกอบรมหลักสูตรการรักษาความปลอดภัย

4.2 กำหนดหลักเกณฑ์ วิธีการ และเงื่อนไขการขอหนังสือรับรองและการออกหนังสือรับรองสถานฝึกอบรม

4.3 กำหนดหลักเกณฑ์และวิธีการขอเลิกสถานฝึกอบรม การวาง เปลี่ยนแปลง คืน และ การเบิกจ่ายหลักทรัพย์ ซึ่งผู้ได้รับหนังสือรับรองสถานฝึกอบรมต้องดำเนินการ

4.4 กำหนดหลักเกณฑ์และวิธีการตักเตือน การระงับใช้หนังสือรับรอง และการยกเลิกหนังสือรับรองสถานฝึกอบรม

**5. ร่างประกาศสำนักนายกรัฐมนตรี เรื่อง กำหนดหน่วยงานของรัฐที่ไม่เป็นธุรกิจรักษาความปลอดภัยตามพระราชบัญญัติธุรกิจรักษาความปลอดภัย พ.ศ. 2558** มีสาระสำคัญเป็นการกำหนดให้ องค์การสงเคราะห์ทหารผ่านศึกสามารถให้บริการรักษาความปลอดภัยโดยไม่เป็นธุรกิจรักษาความปลอดภัย ตามพระราชบัญญัติธุรกิจรักษาความปลอดภัย พ.ศ. 2558

|  |
| --- |
| **เศรษฐกิจ – สังคม** |

**8. เรื่อง มาตรการภาษีเพื่อส่งเสริมการดำเนินธุรกิจของ SMEs (มาตรการพี่ช่วยน้อง) และมาตรการภาษี เพื่อส่งเสริมการลงทุนในชนบท (ร่างพระราชกฤษฎีกาออกตามความในประมวลรัษฎากรว่าด้วยการยกเว้น**

**รัษฏากร (ฉบับที่ ..) พ.ศ. .... รวม 2 ฉบับ)**

คณะรัฐมนตรีมีมติเห็นชอบและอนุมัติตามที่กระทรวงการคลัง (กค.) เสนอ ดังนี้

1. เห็นชอบมาตรการภาษีเพื่อส่งเสริมการดำเนินธุรกิจของ SMEs (มาตรการพี่ช่วยน้อง) และ

มาตรการภาษีเพื่อส่งเสริมการลงทุนในชนบท

1. อนุมัติหลักการร่างพระราชกฤษฎีกาออกตามความในประมวลรัษฎากรว่าด้วยการยกเว้น

รัษฏากร (ฉบับที่ ..) พ.ศ. .... รวม 2 ฉบับ และให้ส่งสำนักงานคณะกรรมการกฤษฎีกาตรวจพิจารณาแล้วดำเนินการต่อไปได้

**สาระสำคัญของเรื่อง**

กค. รายงานว่า ผู้ประกอบการส่วนใหญ่ของประเทศเป็นผู้ประกอบการวิสาหกิจขนาดกลางและขนาดย่อม (SMEs) ก่อให้เกิดการจ้างแรงงานในระบบเศรษฐกิจเป็นจำนวนมาก แต่ SMEs กลับเพิ่มมูลค่าทางเศรษฐกิจได้ค่อนข้างน้อย เนื่องจาก SMEs ยังขาดการพัฒนาศักยภาพในการแข่งขัน ซึ่งสอดคล้องกับรายงานสถานการณ์ SMEs ในปี 2558 ที่ระบุว่าทักษะและความสามารถของผู้ประกอบการ SMEs การเข้าถึงข้อมูลและเครือข่ายธุรกิจ และขาดการสนับสนุนทางการเงินเป็นอุปสรรคสำคัญต่อการขยายธุรกิจ SMEs ดังนั้น เพื่อเป็นการส่งเสริมการสร้างมูลค่าเพิ่มทางเศรษฐกิจและเพิ่มขีดความสามารถในการแข่งขันให้กับผู้ประกอบการ SMEs จึงเห็นควรมีมาตรการภาษีเพื่อส่งเสริมการดำเนินธุรกิจของ SMEs (มาตรการพี่ช่วยน้อง) และมาตรการภาษีเพื่อส่งเสริมการลงทุนในชนบท ซึ่งมีรายละเอียด ดังนี้

1. **มาตรการภาษีเพื่อส่งเสริมการดำเนินธุรกิจของ SMEs (มาตรการพี่ช่วยน้อง)** 
   1. กำหนดให้บริษัทหรือห้างหุ้นส่วนนิติบุคคลที่ตั้งขึ้นตามกฎหมายไทยที่มีสินทรัพย์ถาวร**เกิน**

**200 ล้านบาท** และการจ้างงาน**เกิน 200 คน** สามารถนำรายจ่ายที่จ่ายเป็นค่าใช้จ่ายในโครงการส่งเสริมการดำเนินธุรกิจ เพื่อเพิ่มขีดความสามาถในการแข่งขันให้แก่บริษัทหรือห้างหุ้นส่วนนิติบุคคลที่ตั้งขึ้นตามกฎหมายไทยที่มีสินทรัพย์ถาวร**ไม่เกิน 200 ล้านบาท** และการ**จ้างแรงงานไม่เกิน 200 คน** มาหักเป็นรายจ่ายในการคำนวณกำไรสุทธิ **2 เท่า**ของรายจ่ายที่ได้มีการจ่ายจริง แต่เมื่อรวมกับ (1) รายจ่ายเพื่อสนับสนุนการศึกษาตามโครงการที่กระทรวงศึกษาธิการ (ศธ.) ให้ความเห็นชอบและ (2) รายจ่ายที่จ่ายเป็นค่าใช้จ่ายการจัดสร้างและการบำรุงรักษาสนามเด็กเล่น สวนสาธารณะหรือสนามกีฬาของเอกชนที่เปิดให้ประชาชนใช้เป็นการทั่วไป โดยไม่เก็บค่าบริการใด ๆ หรือสนามเด็กเล่น สวนสาธารณะ หรือสนามกีฬาของทางราชการแล้ว **ต้องไม่เกินร้อยละ 10 ของกำไรสุทธิ** ก่อนหักรายจ่ายเพื่อการกุศลสาธารณะหรือเพื่อการสาธารณประโยชน์ และรายจ่ายเพื่อการศึกษาหรือเพื่อการกีฬาตามมาตรการ 65 ตรี (3) แห่งประมวลรัษฎากร เป็นระยะเวลา 3 รอบระยะเวลาบัญชี

* 1. ลักษณะโครงการส่งเสริมการดำเนินธุรกิจอย่างใดอย่างหนึ่ง ดังต่อไปนี้ (1) การถ่ายทอด

ความรู้ ได้แก่ การบริหาร การตลาด การบัญชี เป็นต้น (2) การวิจัยและพัฒนาเทคโนโลยี และนวัตกรรม (3) การเพิ่มประสิทธิภาพในการผลิต ลดต้นทุนการผลิต เพิ่มกำไร (4) การส่งเสริมการตลาด (5) จ่ายค่าธรรมเนียม ค้ำประกันสินเชื่อแทนผู้ประกอบการที่ได้รับการค้ำประกันสินเชื่อจากบรรษัทประกันสินเชื่ออุตสาหกรรมขนาดย่อม

1.3 บริษัทหรือห้างหุ้นส่วนนิติบุคคลที่ตั้งขึ้นตามกฎหมายไทยจะต้องไม่ถือหุ้นทั้งทางตรงและทางอ้อม และไม่มีอำนาจควบคุมหรือกำกับดูแลการดำเนินงานและบริหารงานของบริษัทหรือห้างหุ้นส่วนนิติบุคคล ที่ได้จ่ายไปเพื่อสนับสนุนการดำเนินกิจการ

1.4 ค่าใช้จ่ายในโครงการส่งเสริมการดำเนินธุรกิจตามข้อ 1.2 จะต้องได้รับการรับรองจาก สภาอุตสาหกรรมแห่งประเทศไทย หรือสภาหอการค้าแห่งประเทศไทย และกรณีการจ่ายค่าธรรมเนียมค้ำประกันต้องมีหลักฐานการชำระเงินที่ระบุชื่อบริษัทหรือห้างหุ้นส่วนนิติบุคคลผู้จ่ายเงิน และชื่อผู้ประกอบการได้รับการค้ำประกันสินเชื่อจากบรรษัทประกันสินเชื่ออุตสาหกรรมขนาดย่อม

1.5 สำหรับรอบระยะเวลาบัญชีที่เริ่มในหรือหลังวันที่ **1 มกราคม 2559 แต่ไม่เกินวันที่ 31 ธันวาคม 2561**

ทั้งนี้ ตามหลักเกณฑ์ วิธีการ และเงื่อนไขที่อธิบดีกรมสรรพากรประกาศกำหนด

1. **มาตรการภาษีเพื่อส่งเสริมการลงทุนในชนบท**
   1. กำหนดให้บริษัทหรือห้างหุ้นส่วนนิติบุคคลที่ตั้งขึ้นตามกฎหมายไทยสามารถนำรายจ่ายที่

จ่ายไปในโครงการที่ท้องถิ่นมีความต้องการจะพัฒนาในเชิงเศรษฐกิจและสังคมสำหรับการลงทุนในโครงสร้างพื้นฐาน พัฒนาและปรับปรุงแหล่งท่องเที่ยวในชนบท เป็นระยะเวลา 3 รอบระยะเวลาบัญชี มาหักเป็นรายจ่ายในการคำนวณกำไรสุทธิได้ 2 เท่าของรายจ่ายที่ได้มีการจ่ายจริง แต่เมื่อรวมกับรายจ่ายเพื่อสนับสนุนการศึกษาตามโครงการที่ ศธ. ให้ความเห็นชอบ และรายจ่ายที่จ่ายเป็นค่าใช้จ่ายการจัดสร้างและการบำรุงรักษา สนามเด็กเล่น สวนสาธารณะ หรือสนามกีฬาของเอกชนที่เปิดให้ประชาชนใช้เป็นการทั่วไป โดยไม่เก็บค่าบริการใด ๆ หรือสนามเด็กเล่น สวนสาธารณะ หรือสนามกีฬาของทางราชการแล้ว ต้องไม่เกินร้อยละ 10 ของกำไรสุทธิก่อนหักรายจ่ายเพื่อการกุศลสาธารณะหรือเพื่อการสาธารณประโยชน์ และรายจ่ายเพื่อการศึกษาหรือเพื่อการกีฬาตามมาตรา 65 ตรี (3) แห่งประมวลรัษฎากร ทั้งนี้ ตามหลักเกณฑ์ วิธีการ และเงื่อนไขที่อธิบดีประกาศกำหนด

* 1. การลงทุนโครงสร้างพื้นฐาน ได้แก่ (1) ไฟฟ้า (2) ประปา (3) ถนน ทางพิเศษ หรือ

สัมปทาน (4) โทรคมนาคม หรือโครงสร้างพื้นฐานด้านเทคโนโลยีสารสนเทศและการสื่อสาร (5) พลังงานทางเลือก (6) ระบบบริหารจัดการน้ำ หรือการชลประทาน (7) ระบบป้องกันภัยธรรมชาติ ซึ่งรวมถึงระบบเตือนภัยและระบบจัดการเพื่อลดความรุนแรงของภัยธรรมชาติที่เกิดขึ้นด้วย (8) ระบบจัดการของเสีย (9) โครงการที่มี (1) – (8) ประกอบกัน ทั้งนี้ การลงทุนดังกล่าวจะต้องสอดคล้องกับระเบียบกระทรวงมหาดไทยว่าด้วยการจัดทำแผนพัฒนาขององค์กรปกครองส่วนท้องถิ่น พ.ศ. 2548

* 1. พัฒนาและปรับปรุงแหล่งท่องเที่ยว ตามแผนพัฒนาการท่องเที่ยวแห่งชาติ ได้แก่

(1) อุทยานแห่งชาติ (2) โบราณสถาน (3) แหล่งท่องเที่ยวอื่น ๆ ที่อยู่ในการกำกับดูแลของส่วนราชการ หรือองค์การของรัฐ

* 1. โครงการดังกล่าวต้องได้รับการรับรองโดยส่วนราชการหรือองค์การของรัฐ
  2. ต้องโอนกรรมสิทธิ์ในโครงสร้างพื้นฐาน การพัฒนาและปรับปรุงแหล่งท่องเที่ยวให้กับ

ส่วนราชการ หรือองค์การของรัฐ โดยไม่มีค่าตอบแทน

* 1. สำหรับรอบระยะเวลาบัญชีที่เริ่มในหรือหลังวันที่ 1 มกราคม 2559 แต่ไม่เกินวันที่

31 ธันวาคม 2561

ทั้งนี้ ตามหลักเกณฑ์ วิธีการ และเงื่อนไขที่อธิบดีกรมสรรพากรประกาศกำหนด

มาตรการทั้ง 2 มาตรการเป็นการเพิ่มขีดความสามารถในการแข่งขันให้กับผู้ประกอบการ

SMEs ซึ่งเป็นการสร้างมูลค่าเพิ่มทางเศรษฐกิจให้แก่อุตสาหกรรมไทยก่อให้เกิดการจ้างงาน และการใช้จ่ายในระบบเศรษฐกิจ ภาคเอกชนมีส่วนร่วมในการพัฒนาโครงสร้างพื้นฐาน พัฒนาและปรับปรุงแหล่งท่องเที่ยวในชนบท ส่งผลให้ชนบทได้รับการพัฒนามีความเจริญเติบโตในด้านเศรษฐกิจและสังคมอย่างยั่งยืนและต่อเนื่อง โดยไม่ต้องรองบประมาณจากภาครัฐ และยังจะสอดคล้องกับความต้องการสาธารณูปโภค และสิ่งอำนวยความสะดวกของท้องถิ่นในชนบทอย่างแท้จริง ซึ่งการดำเนินการตามมาตรการภาษีทั้ง 2 มาตรการในครั้งนี้ คาดว่าจะทำให้รัฐสูญเสียรายได้มาตรการละประมาณ 5,000 ล้านบาทต่อปี

**9. เรื่อง มาตรการให้ความช่วยเหลือผู้มีรายได้น้อยในชุมชนเมืองตามแนวทางประชารัฐ**

คณะรัฐมนตรีมีมติรับทราบและเห็นชอบตามที่กระทรวงการคลัง (กค.) เสนอ ดังนี้

1. รับทราบการดำเนินมาตรการสินเชื่อประชารัฐเพื่อประชาชนและมาตรการประชารัฐเพื่อแก้ไขปัญหาหนี้สินประชาชนภายใต้นโยบายรัฐบาลของธนาคารออมสิน

2. เห็นชอบการดำเนินโครงการอบรมเชิงปฏิบัติการเพื่อพัฒนาอาชีพและสร้างความรู้ทางการเงิน แก่ผู้ประกอบอาชีพรายย่อยในชุมชนเมือง

**สาระสำคัญของเรื่อง**

กค. รายงานว่า ธนาคารออมสินได้เสนอมาตรการให้ความช่วยเหลือผู้มีรายได้น้อยในชุมชนเมืองตามแนวทางประชารัฐ ประกอบด้วย (1) มาตรการสินเชื่อประชารัฐเพื่อประชาชน (2) มาตรการประชารัฐเพื่อแก้ไขปัญหาหนี้สินประชาชนภายใต้นโยบายรัฐบาลและ (3) โครงการอบรมเชิงปฏิบัติการเพื่อพัฒนาอาชีพและสร้างความรู้ทางการเงินแก่ผู้ประกอบอาชีพรายย่อยในชุมชนเมือง โดยมีรายละเอียดดังนี้

1. **มาตรการสินเชื่อประชารัฐเพื่อประชาชน** มีหลักเกณฑ์ ดังนี้

**คุณสมบัติผู้กู้:** เป็นผู้ประกอบอาชีพอิสระรายย่อยทั่วไป เช่น พ่อค้า แม่ค้า ผู้ขับขี่รถจักรยานยนต์รับจ้าง ผู้ให้บริการรถรับจ้างสาธารณะ กลุ่มแม่บ้านที่รวมตัวกันเป็นวิสาหกิจชุมชน หรือผู้รับจ้างให้บริการทั่วไป ที่มีอายุครบ 20 ปีบริบูรณ์ขึ้นไป และเมื่อรวมอายุผู้กู้กับระยะเวลาที่ชำระเงินกู้ต้องไม่เกิน 65 ปี และมีถิ่นที่อยู่แน่นอนสามารถติดต่อได้

**วัตถุประสงค์การกู้ :** เพื่อเป็นเงินทุนหรือทุนหมุนเวียนในการประกอบอาชีพ แก้ปัญหาและบรรเทาความเดือดร้อนในการดำรงชีพ และชำระหนี้สินอื่น ๆ รวมทั้งหนี้นอกระบบ

**จำนวนเงินให้กู้ :** ไม่เกินรายละ 50,000 บาท เมื่อรวมจำนวนเงินกู้ของสินเชื่อโครงการธนาคารประชาชนทุกประเภทกับจำนวนเงินที่ขอกู้ในครั้งนี้ ต้องไม่เกิน 200,000 บาทต่อราย

**ระยะเวลาชำระคืนเงินกู้ :** 5 ปี ( 60 งวด)

**อัตราดอกเบี้ยเงินกู้ :** ปีที่ 1 ร้อยละ 0 ต่อเดือน และในปีที่ 2 – 5 ร้อยละ 1 ต่อเดือน กรณีที่ผิดนัดชำระหนี้ธนาคารจะคิดดอกเบี้ยและดอกเบี้ยปรับในอัตราที่ธนาคารกำหนด

**หลักประกันการกู้เงิน :** ใช้บุคคลค้ำประกัน หลักทรัพย์เป็นหลักประกันหรือค้ำประกันโดยบรรษัทประกันสินเชื่ออุตสาหกรรมขนาดย่อม

**ระยะเวลาโครงการ :** ยื่นขอสินเชื่อภายในวันที่ 31 ธันวาคม 2559

2. **มาตรการประชารัฐเพื่อแก้ไขปัญหาหนี้สินประชาชนภายใต้นโยบายรัฐบาล**

ธนาคารออมสินได้ออกมาตรการบรรเทาความเดือดร้อนลูกค้าธนาคารที่ใช้บริการสินเชื่อและอยู่ในระหว่างการผ่อนชำระคืนที่มีความประสงค์จะขอพักชำระหนี้ชั่วคราวหรือขอขยายระยะเวลาชำระหนี้เพื่อลดภาระรายจ่ายตามหลักเกณฑ์ ดังนี้

2.1 พักชำระเงินต้นและชำระเฉพาะดอกเบี้ยได้นานสูงสุดเป็นระยะเวลา 3 ปี

2.2 ขยายระยะเวลาชำระหนี้เพิ่มได้เท่ากับระยะเวลาพักชำระเงินต้นหรือขยายระยะเวลาการชำระหนี้ได้ 2 เท่าของระยะเวลาคงเหลือตามสัญญาเงินกู้ โดยมีระยะเวลาที่ขยายการชำระหนี้สูงสุดไม่เกิน 20 ปี ตามเงื่อนไขของสินเชื่อแต่ละประเภท

2.3 ติดต่อขอเข้าร่วมมาตรการภายในวันที่ 31 สิงหาคม 2559

3. **โครงการอบรมเชิงปฏิบัติการเพื่อพัฒนาอาชีพและสร้างความรู้ทางการเงินแก่ผู้ประกอบอาชีพรายย่อยในชุมชนเมือง** มีหลักเกณฑ์ ดังนี้

**วัตถุประสงค์** เพื่อเสริมสร้างความรู้และสร้างความเข้าใจเกี่ยวกับการพัฒนาอาชีพและการให้ความรู้ทางการเงิน ส่งเสริมการออมและการสร้างวินัยทางการเงินให้แก่ประชาชนฐานรากตามแนวทางประชารัฐ

**กลุ่มเป้าหมาย** ผู้ประกอบการรายย่อย ผู้ประกอบอาชีพอิสระ หรือผู้ที่สนในทุกจังหวัดทั่วประเทศ จำนวน 150,000 ครอบครัว ๆ ละ 1 คน จัดอบรม จำนวน 1,000 รุ่น รุ่นละ 150 คน ใช้เวลาอบรม 1 วัน

**คุณสมบัติผู้เข้าอบรม** อายุ 15 ปีขึ้นไป มีสัญชาติไทย เป็นตัวแทนครอบครัวของกลุ่มเป้าหมาย และสามารถเข้าอบรมได้เต็มเวลาตามที่ธนาคารกำหนด

**ระยะเวลาโครงการ** กรกฎาคม – ธันวาคม 2559

**หลักสูตรการอบรม** (1) การให้ความรู้ทางการเงินแก่บุคคลในครอบครัวของประชาชนฐานราก (2) การพัฒนาและส่งเสริมอาชีพ หัวข้อ “เทคนิคการขาย/การบริการเพื่อเพิ่มรายได้”

**10. เรื่อง แผนการขับเคลื่อนและปฏิรูปด้านการพัฒนาทรัพยากรมนุษย์และระบบการศึกษา**

คณะรัฐมนตรีมีมติรับทราบแผนการขับเคลื่อนและปฏิรูปด้านการพัฒนาทรัพยากรมนุษย์และระบบการศึกษา ตามที่สำนักเลขาธิการนายกรัฐมนตรี (สลน) เสนอ ดังนี้

**สาระสำคัญของเรื่อง**

สลน. รายงานว่า รองนายกรัฐมนตรี (พลอากาศเอก ประจิน จั่นตอง) รองประธานคณะกรรมการขับเคลื่อนและปฏิรูปด้านการพัฒนาทรัพยากรมนุษย์และระบบการศึกษา ได้เสนอแผนการขับเคลื่อนและปฏิรูปด้านการพัฒนาทรัพยากรมนุษย์และระบบการศึกษาซึ่งสอดคล้องกับนโยบายรัฐบาล กรอบทิศทางของแผนพัฒนาเศรษฐกิจและสังคมแห่งชาติ ฉบับที่ 12 (พ.ศ.2560 - 2564) กรอบยุทธศาสตร์ชาติ ระยะ 20 ปี (พ.ศ. 2560 - 2579) และได้นำข้อคิดเห็นและข้อเสนอแนะจากหน่วยงานที่เกี่ยวข้องมาเป็นข้อมูลในการยกร่างแผนการขับเคลื่อนดังกล่าว ภายใต้หลักการยึดประชาชนเป็นศูนย์กลาง มุ่งเน้นผลสัมฤทธิ์และยึดหลักธรรมาภิบาล มีคุณธรรม และการมีส่วนร่วม โดยแบ่งเป็น 3 ด้าน ได้แก่ ด้านการพัฒนาทรัพยากรมนุษย์ทุกช่วงวัย ด้านการศึกษา และด้านแรงงาน สาระสำคัญของแผนการขับเคลื่อนดังกล่าวสรุปได้ ดังนี้

1. **กรอบแนวคิด :** มุ่งเน้นการพัฒนาทรัพยากรมนุษย์ทุกด้านอย่างต่อเนื่องตั้งแต่เกิดจนตลอดชีวิต โดยมีวิสัยทัศน์ “ประเทศมีความมั่นคง มั่งคั่ง ยั่งยืน เป็นประเทศพัฒนาแล้ว ด้วยการพัฒนาตามปรัชญาของเศรษฐกิจพอเพียง”

2. **เป้าหมาย :** มุ่งพัฒนาศักยภาพทรัพยากรมนุษย์ของชาติเพื่อสนับสนุนการเจริญเติบโตในทุกมิติของประเทศ ลดความเหลื่อมล้ำในสังคมและสร้างบุคลากรที่มีคุณภาพระดับสากล เพื่อช่วยยกระดับประเทศให้ หลุดพ้นจากกับดักประเทศรายได้ปานกลางสู่รายได้สูง

3. **วัตถุประสงค์ :** 1) เพื่อพัฒนาทรัพยากรมนุษย์ทุกช่วงอายุ 2) เพื่อพัฒนาเสริมสร้างศักยภาพทรัพยากรมนุษย์ตลอดช่วงชีวิต 3) เพื่อยกระดับความสามารถทางการแข่งขัน และ 4) เพื่อพัฒนาสภาพแวดล้อมที่เอื้ออำนวยต่อการพัฒนาทรัพยากรมนุษย์อย่างมีคุณภาพและยั่งยืน

4. **แผนการดำเนินการ :** แบ่งเป็น 4 ระยะ ได้แก่ 1) ระยะเร่งด่วน (พ.ค.2559 – ก.ย. 2559) 2) ระยะสั้น (พ.ค. 2559 – มี.ค. 2560) 3) ระยะกลาง (ต.ค. 2559 – ก.ค. 2560) และ 4) แผนการปฏิรูป (หลัง ก.ค. 2560 – 2579) มี 4 ด้าน ดังนี้

1) **ด้านการพัฒนาทรัพยากรมนุษย์ทุกช่วงวัย** โดยมีเป้าหมาย 4 ประการ คือ 1) การพัฒนาศักยภาพคนไทย 2) การสร้างความมั่นคงในชีวิต 3) การสร้างความเข้มแข็งและความอบอุ่นของครอบครัวไทย และ 4) การส่งเสริมความร่วมมือทุกภาคส่วนและความรับผิดชอบต่อสังคม

2) **ด้านการศึกษา** มีเป้าหมาย 5 ประการ คือ 1) ระบบการศึกษาที่มีคุณภาพและประสิทธิภาพ 2) ประชากรทุกช่วงวัยเข้าถึงโอกาสและความเสมอภาค 3) ผู้เรียนแต่ละระดับการศึกษาได้รับการพัฒนาขีดความสามารถ 4) ภาคการศึกษามีทรัพยากรและทุนเพียงพอ และ 5) มีระบบการบริหารและการจัดการศึกษาที่มีประสิทธิภาพ

3) **ด้านแรงงาน** มีเป้าหมายให้คนไทยมีงานทำ มีทักษะฝีมือมีรายได้สูง ได้รับการคุ้มครอง และมีหลักประกัน

4) **ด้านปัจจัยแวดล้อม** ได้แก่ ด้านสังคม ด้านเศรษฐกิจ ด้านวัตกรรมและเทคโนโลยีและด้านการบริหารจัดการภาครัฐ

5. **แผนการขับเคลื่อนและปฏิรูปการพัฒนาทรัพยากรมนุษย์และระบบการศึกษา**ที่มุ่งเน้นการพัฒนาทรัพยากรมนุษย์ทุกด้านอย่างต่อเนื่องตั้งแต่เกิดจนตลอดชีวิตเพื่อพร้อมรับกระแสการเปลี่ยนแปลงของโลกที่เกิดขึ้นอย่างรวดเร็ว โดยมีปัจจัยที่มีผลต่อการพัฒนาทรัพยากรมนุษย์หลากหลายประการ เช่น การเข้าสู่สังคมสูงวัย โอกาสการเข้าถึงการศึกษาที่มีคุณภาพ และเพื่อให้การดำเนินงานตามแผนฯ เกิดผลสัมฤทธิ์ จึงมีการกำหนด แนวทางการดำเนินงานดังกล่าว โดยมุ่งเน้นทั้งภาครัฐ ภาคเอกชน และภาคประชาสังคม นำไปสู่ความสมดุลการพัฒนาใน 4 มิติ ไปพร้อมกัน ซึ่งจะทำให้ประเทศไทยสามารถรับมือกับการเปลี่ยนแปลงของโลกได้อย่างทันท่วงที และสามารถนำพาประเทศไปสู่ความมั่นคง มั่งคั่ง และยั่งยืนต่อไป

**11. เรื่อง ขออนุมัติการดำเนินงานเพื่อยกระดับความเข้มแข็งด้านความมั่นคงปลอดภัยไซเบอร์และการปกป้อง ชื่อโดเมน**

คณะรัฐมนตรีมีมติเห็นชอบการดำเนินงานเพื่อยกระดับความเข้มแข็งด้านความมั่นคงปลอดภัย ไซเบอร์และการปกป้องชื่อโดเมน โดยมอบหมายให้สำนักงานพัฒนาธุรกรรมทางอิเล็กทรอนิกส์ (องค์การมหาชน) (สพธอ.) ดำเนินการ ตามที่กระทรวงเทคโนโลยีสารสนเทศและการสื่อสาร (ทก.) เสนอ ดังนี้

1. เป็นศูนย์กลางในการประสานกับหน่วยงานของรัฐ เพื่อนำข้อเสนอแนะมาตรฐานการรักษาความมั่นคงปลอดภัยสำหรับเว็บไซต์ (Website Security Standard) ไปใช้ในการดำเนินงาน โดยจะประกาศรายชื่อหน่วยงานของรัฐเพื่อเข้าร่วมโครงการระบบตรวจจับและวิเคราะห์การโจมตีผ่านเครือข่าย ThaiCERT Government Monitoring System) เป็นระยะต่อไป

2. ร่วมกับหน่วยงานที่เกี่ยวข้องในการจัดตั้ง Sector-based CERT ในหน่วยงานสำคัญต่าง ๆ ต่อไป

3. เป็นหน่วยงานหลักในการรวบรวมรายชื่อโดเมนที่สำคัญของประเทศไทยพร้อมเตรียมแนวทางในการดำเนินการปกป้องรายชื่อดังกล่าวในกระบวนการพิจารณาของ The Internet Corporation for Assigned Names and Numbers (ICANN)

**สาระสำคัญของเรื่อง**

1. ปัจจุบันภัยคุมคามไซเบอร์มีการขยายตัวเพิ่มขึ้นอย่างต่อเนื่อง ประกอบกับมีการแอบอ้างตัวตนเป็นบุคคลอื่น การปลอมแปลงตัวตน โดยความมีตัวตนของบุคคลของบุคคลหรือเว็บไซต์จำเป็นต้องผูกกับชื่อโดเมน (Domain Name) ที่ดูแลโดย ICANN ซึ่งที่ผ่านมาพบว่า มีการจดชื่อโดเมนเพื่อแอบอ้างเป็นเว็บไซต์ธนาคารและขโมยเงินจากบัญชีลูกค้าเป็นจำนวนไม่น้อยและในปัจจุบัน ICANN ได้ให้มีบริการรับจดทะเบียนชื่อโดเมนในระดับสูงสุด (Top Level) ที่สามารถจดทะเบียนเป็นชื่ออะไรก็ได้จึงอาจส่งผลกระทบต่อชื่อเฉพาะที่ประเทศจำเป็นต้องดูแลเป็นพิเศษ

2. ทก. ได้มีนโยบายให้ สพธอ. ซึ่งดูแลศูนย์ประสานการรักษาความมั่นคงปลอดภัยระบบคอมพิวเตอร์ประเทศไทย (Thailand Computer Emergency Response Team : ThaiCERT) ดำเนินการให้มีมาตรการเฝ้าระวัง ติดตาม และดูแลภัยคุมคามไซเบอร์อย่างต่อเนื่อง ซึ่งพบว่าปัญหาสำคัญของการเจาะช่องโหว่ของระบบหรือแฮ็กระบบ มีสาเหตุจากการทำเว็บไซต์ไม่สอดคล้องกับมาตรฐานการรักษาความมั่นคงปลอดภัยด้านสารสนเทศ

3. ทก. ได้ผลักดันมาตรการให้หน่วยงานของรัฐ โดยการจัดทำแนวนโยบายและแนวปฏิบัติในการรักษาความมั่นคงปลอดภัยด้านสารสนเทศตามหลักเกณฑ์ที่ได้ประกาศภายใต้พระราชกฤษฎีกากำหนดหลักเกณฑ์และวิธีการในการธุรกรรมทางอิเล็กทรอนิกส์ภาครัฐ พ.ส. 2549 ซึ่งกำหนดให้หน่วยงานรัฐต้องจัดทำแนวนโยบายและ แนวปฏิบัติในการรักษาความมั่นคงปลอดภัยด้านสารสนเทศในลักษณะการกำกับดูแลตนเอง (Self-regulated) มีหน่วยงานที่ดำเนินการแล้วจำนวน 118 หน่วยงาน จากทั้งหมด 252 หน่วยงาน คิดเป็นร้อยละ 46.82 จึงจำเป็นต้องเร่งสร้างความเข้าใจให้กับหน่วยงานของรัฐให้ความสำคัญต่อการจัดทำและปฏิบัติตามแนวนโยบายและแนวปฏิบัติในการรักษาความมั่นคงปลอดภัยด้านสารสนเทศให้เพิ่มจำนวนมากขึ้นโดยเร่งด่วน

4. สพธอ. ที่ดูแล ThaiCERT ได้ทำหน้าที่ประสานความร่วมมือกับเครือข่ายและหน่วยงานเซิร์ตที่มีอยู่มากกว่า 300 หน่วยงานทั่วโลก เพื่อให้การแก้ปัญหาเป็นไปอย่างรวดเร็ว และได้ร่วมกับหน่วยงานกำกับดูแลธุรกิจที่สำคัญทำงานเชิงรุก เพื่อผลักดันการจัดตั้ง Sector-based CERT ให้มีความพร้อมในการรับมือภัยคุกคามไซเบอร์ รวมถึงได้จัดตั้งคณะทำงานจัดทำร่างรายชื่อโดเมนที่สำคัญต่อประเทศไทย เพื่อป้องกันการนำชื่อโดเมนไปหลอกลวง ปลอมแปลงหรือก่อความเสียหาย

**12. เรื่อง ร่างแผนแม่บทระบบสถิติประเทศไทย ฉบับที่ 2 (พ.ศ. 2559 – 2564)**

คณะรัฐมนตรีมีมติเห็นชอบในหลักการร่างแผนแม่บทระบบสถิติประเทศไทย ฉบับที่ 2

(พ.ศ. 2559 – 2564) ตามที่กระทรวงเทคโนโลยีสารสนเทศและการสื่อสาร (ทก.) เสนอ ดังนี้

**สาระสำคัญของ ร่างแผนแม่บทระบบสถิติประเทศไทย ฉบับที่ 2 (พ.ศ. 2559 – 2564)**

มีเป้าประสงค์หลักคือ **การพัฒนาข้อมูลสถิติให้มีมาตรฐาน คุณภาพ สามารถเชื่อมโยงและบูรณาการเพื่อตอบโจทย์การตัดสินใจ และการกำหนดนโยบายในการพัฒนาในทุกระดับ (ประเทศ ภารกิจ และพื้นที่)** โดยมีเป้าหมายที่สำคัญ “ส่งเสริมการนำข้อมูลสถิติทางการไปใช้ประโยชน์ในการพัฒนาประเทศอย่างยั่งยืน” ประกอบด้วย 5 ยุทธศาสตร์ ดังนี้

**ยุทธศาสตร์ที่ 1** การพัฒนาระบบสถิติของประเทศเพื่อการวางแผนและติดตามผลการพัฒนาระดับประเทศ และระดับจังหวัด/กลุ่มจังหวัด ประกอบด้วย 3 กลยุทธ์ ได้แก่ การพัฒนากลไกการบริหารจัดการ การพัฒนาภาคีเครือข่ายเชิงนโยบาย การพัฒนาจุดประสานงานสำหรับดัชนีและตัวชี้วัดนานาชาติ

**ยุทธศาสตร์ที่ 2** การบูรณาการสถิติจากข้อมูลการบริหารงานและสถิติจากการสำรวจและการเชื่อมโยงสถิติ ประกอบด้วย 3 กลยุทธ์ ได้แก่ การบูรณาการสถิติจากข้อมูลของหน่วยงาน จากการสำรวจ และการพัฒนาระบบการเชื่องโยงสถิติระหว่างสาขาและเชื่อมโยงจากสถิติพื้นที่สู่สถิติรายการสาขา

**ยุทธศาสตร์ที่ 3** การพัฒนาคุณภาพสถิติให้ได้มาตรฐานสากล ประกอบด้วย 3 กลยุทธ์ ได้แก่ จัดทำมาตรฐานสถิติที่สอดคล้องกับมาตรฐานสากลภายใต้การมีส่วนร่วมของทุกภาคส่วน การส่งเสริมการใช้มาตรฐานสถิติและการพัฒนาคุณภาพสถิติ

**ยุทธศาสตร์ที่ 4** การให้บริการสถิติที่สะดวกต่อการเข้าถึง เข้าใจ และใช้ประโยชน์ ประกอบด้วย 3 กลยุทธ์ ได้แก่ สนับสนุนให้มีการนำเสนอในรูปสื่อดิจิทัลและพัฒนาแอปพิเคชัน การให้บริการสถิติที่สามารถตอบสนองความต้องการของผู้ใช้ทุกกลุ่ม และแลกเปลี่ยนและเชื่องโยงสถิติด้วยมาตรฐานเดียวกัน

**ยุทธศาสตร์ที่ 5** การเสริมสร้างความเข้มแข็งของหน่วยสถิติการพัฒนาสมรรถนะบุคลากรภาครัฐ ในด้านสถิติและเทคโนโลยีสารสนเทศ ประกอบด้วย 3 กลยุทธ์ ได้แก่ การพัฒนาสมรรถนะบุคลากรที่ปฏิบัติงาน ด้านสถิติส่งเสริมเส้นทางสายอาชีพของบุคลากรภาครัฐที่ปฏิบัติงานด้านสถิติ และพัฒนาสมรรถนะบุคลากรภาครัฐ ในด้านสถิติและเทคโนโลยีดิจิทัล

ทั้งนี้ ร่างแผนแม่บทฯ ฉบับที่ 2 เน้นให้ความสำคัญกับการเชื่อมโยงแลกเปลี่ยนเพื่อใช้ประโยชน์จากข้อมูลสถิติร่วมกัน โดยแสวงหาแนวทาง รูปแบบที่ผู้ใช้เข้าถึงได้ง่ายใช้ประโยชน์ได้อย่างกว้างขวาง และเกิดการทำงานร่วมกันระหว่างผู้ผลิตและผู้ใช้สถิติ รวมทั้งการจัดทำดัชนีชี้วัดระดับนานาชาติ เช่น เป้าหมายการพัฒนาที่ยั่งยืน (SDGs) เพื่อให้มีประเทศมีข้อมูลสถิติในการติดตามประเมินผล ทั้งนี้ แผนพัฒนาดิจิทัลเพื่อเศรษฐกิจและสังคม โดยเฉพาะในยุทธศาสตร์การพัฒนาโครงสร้างพื้นฐานดิจิทัลให้ครอบคลุมทั่วประเทศจะสนับสนุน ส่งเสริม และอำนวยความสะดวกให้การดำเนินงานตามร่างแผนแม่บทระบบสถิติฯ เป็นไปอย่างมีประสิทธิภาพ

**13. เรื่อง ขออนุมัติการดำเนินงานด้านมาตรฐานรหัสสินค้าและบริการ**

คณะรัฐมนตรีมีมติเห็นชอบตามที่กระทรวงเทคโนโลยีสารสนเทศและสื่อสาร (ทก.) เสนอ

มอบหมายให้ ทก. โดยสำนักงานพัฒนาธุรกรรมทางอิเล็กทรอนิกส์ (องค์การมหาชน) (สพธอ.) เป็นศูนย์กลางในการประสานงานกับหน่วยงานของรัฐที่เกี่ยวข้อง เพื่อให้มีการใช้การพัฒนามาตรฐานและระบบทะเบียนรหัสสินค้าและบริการของประเทศไทยที่จำเป็นสำหรับการซื้อขายทางออนไลน์และสนับสนุนการทำงานร่วมกับเอกชน ให้มีการนำมาตรฐานรหัสสินค้าและบริการไปใช้อย่างแพร่หลายอันสอดคล้องกับมาตรฐานสากลต่อไป

**สาระสำคัญของเรื่อง**

ทก. รายงานว่า

1. มาตรฐานรหัสสินค้าและบริการที่สอดคล้องกับมาตรฐานสากลเป็นสิ่งจำเป็นที่จะทำให้ผู้ซื้อผู้ขายเข้าใจตรงกัน ช่วยให้ผู้บริโภคสามารถตรวจสอบข้อมูล และทำการเปรียบเทียบข้อมูลสินค้าได้อย่างสะดวก ลดความผิดพลาดที่ผู้ขายจะโฆษณาสินค้าหรือบริการเดียวกันด้วยคำอธิบายที่แตกต่างกัน ซึ่งในปัจจุบันหลายหน่วยงานของประเทศไทยมีการกำหนดมาตรฐานรหัสสินค้าและบริการขึ้นมาใช้เองเป็นการเฉพาะภายในหรือกำหนดโดยอ้างอิงจากมาตรฐานสากลเพื่อตอบสนองวัตถุประสงค์ที่แตกต่างกันแต่ละองค์กร แต่ยังไม่มีการรวมระบบการทำงานเข้าด้วยกัน ไม่มีฐานข้อมูลกลางที่เก็บรายละเอียดคุณลักษณะสินค้าของผู้ผลิตส่งผลกระทบกับการทำธุรกิจพาณิชย์อิเล็กทรอนิกส์ (e-Commerce) ผู้จัดจำหน่ายสินค้าไม่มีรหัสกลางเพื่ออ้างอิงข้อมูลสินค้าที่มาจากผู้ผลิตเดียวกัน โดยผู้จัดจำหน่ายแต่ละราย ใส่รายละเอียดของสินค้าแตกต่างกันทั้งที่สินค้ามาจากผู้ผลิตเดียวกัน ทำให้ผู้บริโภคเกิดการสับสน และเกิดความไม่เชื่อมั่นในการซื้อขายผ่านช่องทาง e-Commerce มาตรฐานรหัสสินค้าและบริการสำหรับการเชื่อมโยงข้อมูลสินค้าของหน่วยงานที่เกี่ยวข้อง รวมถึงระบบทะเบียนสำหรับเก็บข้อมูลรายละเอียดของสินค้าและบริการ จะทำให้ผู้ผลิต ผู้แทนจำหน่าย และผู้จัดจำหน่ายสามารถประชาสัมพันธ์สินค้าผ่านช่องทางการซื้อขายออนไลน์ที่มีชื่อเสียง เช่น Alibaba ทั้งนี้ เป็นการเตรียมพร้อมให้หน่วยงานภาครัฐมีมาตรฐานสินค้าและบริการที่สอดคล้องกับมาตรฐานสากลส่งผลให้เกิดการเชื่อมโยงข้อมูลสินค้าและบริการกับภาคเอกชน สามารถค้นหาสินค้าหรือบริการได้ง่าย รวมทั้งทำให้เกิดการวิเคราะห์ข้อมูลสินค้าเพื่อนำไปสู่การจัดซื้ออย่างเป็นระเบียบและมีประสิทธิภาพ

2. ประเทศไทยมีการเติบโตของธุรกิจ e-Commerce ที่มีมูลค่าสูงขึ้นอย่างต่อเนื่อง ทำให้มีโอกาสทางการตลาดในการทำ e-Commerce เพิ่มมากขึ้น หากไม่มีการจัดทำมาตรฐานรหัสสินค้าและบริการกลางที่จะช่วยให้ผู้บริโภคทั้งในประเทศและต่างประเทศ ค้นหา ตรวจสอบ เปรียบเทียบข้อมูลสินค้าได้ จะทำให้ประเทศไทยสูญเสียโอกาสทางเศรษฐกิจการเชื่อมโยงข้อมูลสินค้าที่มีการซื้อขายทั้งหน้าร้านและการซื้อขายออนไลน์ รวมไปถึงสินค้านำเข้าส่งออก ซึ่งจะทำให้ผู้ผลิต ผู้จัดจำหน่าย และหน่วยงานภาครัฐ สามารถนำข้อมูลมาวิเคราะห์เปรียบเทียบสำหรับใช้ในด้านการตลาดและด้านสถิติได้ ซึ่งจะเพิ่มและกระตุ้นมูลค่าการค้าทั้งภายในและต่างประเทศได้เพื่อขับเคลื่อนเศรษฐกิจในปัจจุบันและอนาคต ประกอบกับเรื่องดังกล่าวได้ผ่านความเห็นชอบจากการประชุมคณะกรรมการเตรียมการด้านดิจิทัลเพื่อเศรษฐกิจและสังคม ครั้งที่ 3/2558 เมื่อวันที่ 15 กรกฎาคม 2558 ที่ประชุมมีมติเห็นชอบให้มีการจัดทำมาตรฐานกลางรหัสสินค้าและบริการ และพัฒนาระบบทะเบียนรหัสสินค้าและบริการของประเทศไทย

**14. เรื่อง มาตรการสนับสนุนการผลิตรถยนต์ที่ขับเคลื่อนด้วยพลังงานไฟฟ้าในประเทศไทย**

คณะรัฐมนตรีมีมติเห็นชอบมาตรการสนับสนุนการผลิตรถยนต์ที่ขับเคลื่อนด้วยพลังงานไฟฟ้า ในประเทศไทย ตามที่กระทรวงอุตสาหกรรม (อก.) เสนอ ดังนี้

1. มอบหมายให้หน่วยงานที่เกี่ยวข้อง ได้แก่ กระทรวงการคลัง (กค.) กระทรวงคมนาคม (คค.) กระทรวงพลังงาน (พน.) กระทรวงวิทยาศาสตร์และเทคโนโลยี (วท.) กระทรวงอุตสาหกรรม (อก.) สำนักงบประมาณ (สงป.) สำนักนายกรัฐมนตรี และสำนักงานคณะกรรมการส่งเสริมการลงทุน (สกท.) ดำเนินการเพื่อให้มาตรการสนับสนุนการผลิตยานยนต์ที่ขับเคลื่อนด้วยพลังงานไฟฟ้าในประเทศไทยเกิดผลเป็นรูปธรรม เป็นไปตามแนวทางการพัฒนาอุตสาหกรรมยานยนต์ไทย ซึ่งเน้นการเป็นฐานการผลิตและส่งออกยานยนต์และชิ้นส่วนยานยนต์อย่างยั่งยืน

2. มอบหมายให้หน่วยงานที่เกี่ยวข้อง ได้แก่ กค. คค. วท. และ อก. ดำเนินการเพื่อให้สามารถนำรถยนต์ขับเคลื่อนด้วยพลังงานไฟฟ้ามาใช้ได้จริงภายในเดือนพฤศจิกายน 2559

**สาระสำคัญของเรื่อง**

อก.รายงานว่า ทิศทางยานยนต์ของโลกที่มุ่งพัฒนาไปสู่การขับขี่สู่ความยั่งยืน (Sustainable Mobility) เป็นปัจจัยสำคัญที่ผลักดันให้รถยนต์ที่มีคุณสมบัติ “ สะอาด ประหยัด ปลอดภัย” มีความต้องการเพิ่มขึ้นอย่างต่อเนื่องทั้งตลาดภายในประเทศและตลาดส่งออก ประกอบกับปัญหาความผันผวนของราคาพลังงานและปัญหาโลกร้อน (Global Warming) ทำให้เทคโนโลยียานยนต์ของโลกมีการเปลี่ยนแปลงอย่างต่อเนื่องและรวดเร็ว แรงกดดันด้านพลังงานและสิ่งแวดล้อมดังกล่าวส่งผลให้การพัฒนาเทคโนโลยียานยนต์โลกมุ่งไปสู่รถยนต์ที่ขับเคลื่อนด้วยมอเตอร์ไฟฟ้า (Motor Driven) รวมทั้งรถยนต์เครื่องยนต์สันดาปภายในที่มีการพัฒนาคุณสมบัติ “สะอาด ประหยัด ปลอดภัย” ให้ดีขึ้น จึงมอบหมายให้หน่วยงานที่เกี่ยวข้องดำเนินมาตรการสนับสนุนการผลิตรถยนต์ไฟฟ้าในประเทศไทยให้เกิดผลเป็นรูปธรรมและสามารถนำรถยนต์ขับเคลื่อนด้วยพลังงานไฟฟ้า รถยนต์นั่งไฟฟ้า รถยนต์นั่งขนาดเล็ก และรถโดยสารไฟฟ้า) มาใช้ได้จริงอีกด้วย

**15. เรื่อง ขออนุมัติจัดตั้งสถาบันส่งเสริมสินค้าเกษตรนวัตกรรม และขออนุมัติงบประมาณอุดหนุนการดำเนินงาน**

คณะรัฐมนตรีมีมติเห็นชอบให้จัดตั้งสถาบันส่งเสริมสินค้าเกษตรนวัตกรรม ภายใต้การกำกับดูแลของสำนักงานปลัดกระทรวงพาณิชย์ ตามที่กระทรวงพาณิชย์ (พณ.) เสนอ

**สาระสำคัญของโครงสร้างสถาบันส่งเสริมสินค้าเกษตรนวัตกรรม มีวัตถุประสงค์** ดังนี้

1. เพื่อสร้างตลาดสินค้าเกษตรนวัตกรรมภายใต้นโยบายประเทศ 4.0 ซึ่งจะเป็นการยกระดับสินค้า

เกษตรไทย เช่น ข้าว มันสำปะหลัง ปาล์ม ให้พ้นจากการแข่งขันในตลาดสินค้าปฐมภูมิ (commodity) และมุ่งสู่ตลาดนวัตกรรมที่เน้นคุณภาพและมีมูลค่าเพิ่มสูง

1. เพื่อนำงานวิจัยนวัตกรรมคุณภาพที่มีมีอยู่แล้วมาต่อยอดในเชิงพาณิชย์ โดยการส่งเสริมให้มีผู้

เข้ามาลงทุนและผลิตสินค้านวัตกรรมเกษตรออกสู่ตลาด และวิเคราะห์แนวโน้มความต้องการของตลาดส่งให้หน่วยงานด้านการวิจัยและพัฒนาสร้างงานวิจัยที่ตอบสนองตลาด

1. เพื่อสร้างความต้องการตลาดและส่งเสริมผู้บริโภคให้รู้จักคุณค่าของสินค้าเกษตรนวัตกรรมที่มี

อยู่หลากหลายในประเทศไทย

1. เพื่อทำให้ตลาดโลกรู้จักสินค้าอัตลักษณ์ของไทย (Thailand ‘s Signature Products) ใน

รูปแบบที่เป็นสินค้าเกษตรนวัตกรรมมากกว่าสินค้าเกษตรพื้นฐาน

|  |
| --- |
| **ต่างประเทศ** |

**16. เรื่อง สหรัฐอเมริกาจัดอันดับประเทศไทยอยู่ในระดับ 2 ที่ต้องถูกจับตามอง (Tier 2 Watch List)**

คณะรัฐมนตรีมีมติรับทราบเรื่องสหรัฐอเมริกาจัดอันดับประเทศไทยอยู่ในระดับ 2 ที่ถูกจับตามอง (Tier 2 Watch List) ตามที่กระทรวงการพัฒนาสังคมและความมั่นคงของมนุษย์ (พม.) เสนอ

**สาระสำคัญของเรื่อง**

พม. รายงานว่า กระทรวงการต่างประเทศสหรัฐอเมริกา ได้เผยแพร่รายงานการค้ามนุษย์ TIP Report ประจำปี ค.ศ. 2016 อย่างเป็นทางการ เมี่อวันที่ 30 มิถุนายน 2559 เวลา 09.00 น. (ตรงกับเวลาประเทศไทยประมาณ 20.00 น.) ณ กรุงวอชิงตัน โดยจัดระดับประเทศไทยดีขึ้นอยู่ในระดับ 2 ที่ต้องจับตามอง (Tier 2 Watch List) เนื่องจากเห็นถึงความพยายามของประเทศไทย ในการดำเนินงานป้องกันและปราบปรามการค้ามนุษย์และให้ข้อเสนอแนะต่อประเทศไทยจำนวน 17 ข้อ เนื่องจากตระหนักถึงความมุ่งมั่นของนายกรัฐมนตรี และการดำเนินงานอย่างเต็มที่ของทุกภาคส่วนของไทยในการแก้ไขปัญหาเรื่องนี้ โดยให้ความสำคัญกับการบังคับใช้กฎหมาย การดำเนินคดีกับเจ้าหน้าที่ของรัฐที่เข้าไปมีส่วนเกี่ยวข้อง การคุ้มครองช่วยเหลือผู้เสียหายจากกการค้ามนุษย์และประชากรกลุ่มเสี่ยง การแก้ไขปัญหาการค้ามนุษย์โดยเฉพาะในภาคประมง และความชัดเจนในประเด็นของแรงงานบังคับ และแรงงานขัดหนี้ การตรวจแรงงาน รวมทั้งความร่วมมือกับภาคส่วนที่เกี่ยวข้อง

**17. เรื่อง การลงนามในสัญญาการเข้าร่วมงานนิทรรศการโลก Astana Expo 2017 ณ กรุงอัสตานา สาธารณรัฐคาซัคสถาน**

คณะรัฐมนตรีมีมติเห็นชอบและรับทราบตามที่กระทรวงพลังงาน (พน.) เสนอ ดังนี้

1. เห็นชอบให้ปลัดกระทรวงพลังงาน โดยตำแหน่งเป็น Commissioner General of

Section ของประเทศไทย เป็นผู้ลงนามในสัญญาต่าง ๆ ในการเข้าร่วมงาน Astana Expo 2017

1. รับทราบร่างสัญญาการเข้าร่วมงาน (Participation Contract) นิทรรศการโลก

Astana Expo 2017 ระหว่างปลัดกระทรวงพลังงาน ในฐานะผู้ที่ได้รับการแต่งตั้งจากรัฐมนตรีว่าการกระทรวงพลังงานให้เป็น Commissioner General of Section ของประเทศไทย กับบริษัท National Company Joint stock Company ของประเทศคาศัคสถาน ทั้งนี้ หากมีความจำเป็นต้องแก้ไขปรับปรุงร่างสัญญาดังกล่าวฯ ที่ไม่ส่งผลกระทบต่อสาระสำคัญ หรือไม่ขัดต่อผลประโยชน์ของประเทศไทย พน. สามารถดำเนินการได้โดยไม่ต้องนำเสนอคณะรัฐมนตรีพิจารณาอีกครั้ง

**สาระสำคัญของร่างเอกสารสัญญาการเข้าร่วมงาน** (Participation Contract) เป็นเอกสารที่แสดงถึงเจตนารมณ์ของประเทศไทยที่จะเข้าร่วมงาน Astana Expo 2017 ตามคำเชิญของรัฐบาลคาซัคสถาน ซึ่งร่างสัญญาการเข้าร่วมงานดังกล่าวเป็นการนำเสนอกรอบแนวคิดหลักในการจัดแสดงนิทรรศการ และการจองพื้นที่สำหรับจัดสร้างนิทรรศการของประเทศไทย โดยการลงนามเป็นอำนาจของ Commissioner General of Section ของประเทศไทย

ทั้งนี้ ร่างสัญญาการเข้าร่วมงานดังกล่าวเป็นร่างสัญญาระหว่างรัฐบาลแห่งราชอาณาจักรไทยกับบริษัท National company Stock Company ซึ่งมีสถานะเป็นบริษัทที่ได้รับมอบจากรัฐบาลคาซัคสถาน ทำหน้าที่บริหารจัดงานในครั้งนี้ โดยสาระสำคัญของสัญญาเป็นการกำหนดสิทธิและหน้าที่ของผู้จัดงานและผู้เข้าร่วมงาน ซึ่งทั้งสองฝ่ายจะร่วมกันดำเนินงานให้บรรลุเป้าหมายตามหน้าที่และความรับผิดชอบของแต่ละฝ่าย รวมถึงการปฏิบัติตามกฎหมายและระเบียบข้อบังคับต่าง ๆ ขององค์การมหกรรมโลก ซึ่งประเทศไทยเป็นสมาชิก รวมทั้งกฎหมายและระเบียบต่าง ๆ ของประเทศเจ้าภาพซึ่งเป็นไปตามหลักสากลทั่วไป

**18. เรื่อง ขอความเห็นชอบร่างบันทึกความร่วมมือด้านระบบราง ระหว่างกระทรวงคมนาคมแห่งราชอาณาจักรไทย และกระทรวงที่ดิน โครงสร้างพื้นฐาน การขนส่งและการท่องเที่ยวแห่งญี่ปุ่น และร่างบันทึกความร่วมมือด้านความปลอดภัยทางถนน ระหว่างกระทรวงคมนาคมแห่งราชอาณาจักรไทย และกระทรวงที่ดิน โครงสร้างพื้นฐาน การขนส่งและการท่องเที่ยวแห่งญี่ปุ่น**

คณะรัฐมนตรีมีมติเห็นชอบและอนุมัติตามที่กระทรวงคมนาคม (คค.) เสนอ ดังนี้

1. เห็นชอบร่างบันทึกความร่วมมือด้านระบบราง ระหว่างกระทรวงคมนาคมแห่งราชอาณาจักร

ไทย และกระทรวงที่ดิน โครงสร้างพื้นฐาน การขนส่งและการท่องเที่ยวแห่งญี่ปุ่น และร่างบันทึกความร่วมมือด้านความปลอดภัยทางถนน ระหว่างกระทรวงคมนาคมแห่งราชอาณาจักรไทย และกระทรวงที่ดิน โครงสร้างพื้นฐาน การขนส่งและการท่องเที่ยวแห่งญี่ปุ่น ทั้งนี้ หากมีความจำเป็นต้องปรับปรุง แก้ไขร่างบันทึกในส่วนที่มิใช่สาระสำคัญก่อนการลงนาม และเป็นประโยชน์ต่อประเทศไทยให้อยู่ในดุลยพินิจของ คค. โดยไม่ต้องนำเสนอคณะรัฐมนตรีเพื่อพิจารณาอีกครั้ง

1. อนุมัติให้รัฐมนตรีว่าการกระทรวงคมนาคม หรือผู้ที่ได้รับมอบหมายเป็นผู้ลงนามฝ่ายไทย

สำหรับการลงนามดังกล่าว

1. มอบหมายให้กระทรวงการต่างประเทศออกหนังสือมอบอำนาจเต็ม (Full Power) ให้

รัฐมนตรีว่าการกระทรวงคมนาคมหรือผู้แทน สำหรับการลงนามดังกล่าว

**สาระสำคัญของร่างบันทึกความร่วมมือ 2 ฉบับ** มีดังนี้

**1. ร่างบันทึกความร่วมมมือด้านระบบราง ระหว่างกระทรวงคมนาคมของไทย และกระทรวงที่ดินฯ ของญี่ปุ่น** ได้แก่ การพัฒนารถไฟความเร็วสูงเส้นทางกรุงเทพฯ – เชียงใหม่ 2) การพัฒนาเส้นทางรถไฟตามแนวเศรษฐกิจด้านใต้ 3) การขนส่งสินค้าทางรถไฟ 4. การพัฒนาเศรษฐกิจตามแนวเส้นทางระเบียงเศรษฐกิจตะวันออก – ตะวันตก 5) ระบบการขนส่งมวลชนทางราง

**2. ร่างบันทึกความร่วมมือด้านความปลอดภัยทางถนน ระหว่างกระทรวงคมนาคมของไทย และกระทรวงที่ดินฯ ของญี่ปุ่น** มีดังนี้ **1) กำหนดความร่วมมือ** โดยมีอธิบดีของทั้งสองกระทรวงเป็นประธานคณะทำงานร่วม **2) กรอบความร่วมมือ** ได้แก่ การจัดเก็บข้อมูลและสาเหตุของอุบัติเหตุทางถนน การแลกเปลี่ยนนโยบาย เทคโนโลยี และประสบการณ์ด้านความปลอดภัยทางถนน และการพิจารณามาตรการจำเป็นทั้งด้านโครงสร้างพื้นฐานและกฎระเบียบ 3) กำหนดระยะเวลาความร่วมมือ 3 ปี หลังจากนั้นขึ้นอยู่กับการหารือร่วมกันของทั้งสองกระทรวง

**19. เรื่อง แถลงการณ์ร่วมของประเทศสมาชิกอาเซียน-ซีฟเดค ด้านความร่วมมือในภูมิภาค เพื่อการต่อต้านการประมงผิดกฎหมาย และเพิ่มความสามารถในการแข่งขันของสัตว์น้ำและสินค้าประมงอาเซียน**

คณะรัฐมนตรีมีมติเห็นชอบตามที่กระทรวงเกษตรและสหกรณ์ (กษ.) เสนอดังนี้

1. เห็นชอบในร่างแถลงการณ์ร่วมของประเทศสมาชิกอาเซียน-ซีฟเดค ด้านความร่วมมือในภูมิภาค เพื่อการต่อต้านการประมงผิดกฎหมายและเพิ่มความสามารถในการแข่งขันของสัตว์น้ำและสินค้าประมงของอาเซียน (Joint ASEAN-SEAFDEC Declaration on Regional Cooperation for Combating IUU Fishing and Enhancing the Competitiveness of ASEAN Fish and Fisheries Products)

2. หากมีความจำเป็นต้องปรับปรุงแก้ไขร่างแถลงการณ์ร่วมฯ ในส่วนที่มิใช่สาระสำคัญหรือไม่ขัดต่อผลประโยชน์ต่อประเทศไทย ให้เป็นดุลยพินิจของปลัดกระทรวงเกษตรและสหกรณ์ หรือผู้ที่ได้รับมอบหมายเป็นผู้พิจารณา โดยไม่ต้องนำกลับไปเสนอคณะรัฐมนตรีพิจารณาใหม่จนสิ้นสุดการประชุมในวันที่ 3 สิงหาคม 2559 ณ กรุงเทพฯ

**สาระสำคัญของร่างแถลงการณ์ร่วมฯ เป็นการประกาศเจตนารมณ์ร่วมกันของประเทศสมาชิกฯ โดยไม่กระทบต่ออธิปไตย สิทธิ ภาระหน้าที่ และความรับผิดชอบของประเทศสมาชิกอาเซียน-ซีฟเดคภายใต้กฎหมายและข้อตกลงระหว่างประเทศที่เกี่ยวข้อง** เพื่อป้องกันการประมงผิดกฎหมาย ขาดการรายงานและไร้การควบคุม ในภูมิภาคเอเชียตะวันออกเฉียงใต้ และเสริมสร้างความสามารถในการแข่งขันของสินค้าสัตว์น้ำและผลิตภัณฑ์ประมงอาเซียน โดยเสริมสร้างความเข้มแข็งในระบบการตรวจสอบ ควบคุม และเฝ้าระวัง ภายใต้กฎหมายและกฎระเบียบภายในประเทศ ในการต่อต้านการทำประมง IUU เสริมสร้างความร่วมมือระหว่างหน่วยงานระดับชาติที่เกี่ยวข้อง เสริมสร้างการตรวจสอบย้อนกลับสินค้าประมงที่มาจากการจับ และจากการเพาะเลี้ยงสัตว์น้ำ บริหารจัดการศักยภาพการทำประมงเพื่อสร้างความสมดุลของการลงแรงประมง ส่งเสริมการดำเนินการตามมาตรการรัฐเจ้าของท่าและการส่งเสริมการใช้ “ข้อมูลเรือประมงในภูมิภาค (RFVR)” เสริมสร้างความร่วมมือระดับภูมิภาคในการบริหารจัดการทรัพยากรประมงข้ามพรมแดนในการต่อต้านการทำประมง IUU ควบคุมคุณภาพและความปลอดภัยของสัตว์น้ำและผลิตภัณฑ์ประมงอาเซียน การจัดการปัญหาแรงงานภาคการประมงที่ปลอดภัย ถูกกฎหมาย และเป็นธรรม เสริมสร้างการประสานงานกันอย่างใกล้ชิดระหว่างประเทศสมาชิกอาเซียนและองค์การบริหารจัดการประมงระดับภูมิภาคที่เกี่ยวข้องในการต่อต้านการทำประมง IUU และพยายามร่วมกันในการพัฒนามาตรการเชิงป้องกันและสนับสนุนในการเสริมสร้างการฟื้นฟูทรัพยากร และการฟื้นตัวของประชากรสัตว์น้ำ เพื่อบรรเทาผลกระทบจากการทำประมงผิดกฎหมาย ขาดการรายงาน และไร้การควบคุม

**20. เรื่อง ขออนุมัติลงนามบันทึกความเข้าใจว่าด้วยความร่วมมือด้านการป้องกัน ยับยั้ง และขจัดการทำประมงที่ผิดกฎหมาย ขาดการรายงาน และไร้การควบคุม ระหว่างกระทรวงเกษตรและสหกรณ์แห่งราชอาณาจักรไทยกับกระทรวงมหาสมุทรและประมงแห่งสาธารณรัฐเกาหลี**

คณะรัฐมนตรีมีมติเห็นชอบและอนุมัติตามที่กระทรวงเกษตรและสหกรณ์ (กษ.) เสนอ ดังนี้

1. เห็นชอบร่างบันทึกความเข้าใจว่าด้วยความร่วมมือด้านการป้องกัน ยับยั้ง และขจัดการทำประมงที่ผิดกฎหมาย ขาดการรายงาน และไร้การควบคุม (IUU) ระหว่างกระทรวงเกษตรและสหกรณ์แห่งราชอาณาจักรไทยกับกระทรวงมหาสมุทรและประมงแห่งสาธารณรัฐเกาหลี

2. อนุมัติในหลักการว่า ก่อนที่จะมีการลงนาม หากมีความจำเป็นต้องปรับปรุงแก้ไขบันทึกความเข้าใจในประเด็นที่ไม่ใช่หลักการสำคัญ ให้ กษ. ดำเนินการได้โดยไม่ต้องนำเสนอคณะรัฐมนตรีพิจารณาอีก

3. อนุมัติให้รัฐมนตรีว่าการกระทรวงเกษตรและสหกรณ์หรือผู้ที่รัฐมนตรีว่าการกระทรวงเกษตรและสหกรณ์มอบหมายเป็นผู้ลงนามในร่างบันทึกความเข้าใจฯ

ร่างบันทึกความเข้าใจว่าด้วยความร่วมมือด้านการป้องกัน ยับยั้ง และขจัดการทำประมงที่ผิดกฎหมาย ขาดการรายงาน และไร้การควบคุม มีวัตถุประสงค์เพื่อส่งเสริมความร่วมมือระหว่างคู่ภาคีทางด้านเศรษฐกิจและเทคโนโลยีสาขาประมง รวมทั้งป้องกัน ยับยั้ง และขจัดการทำประมงที่ผิดกฎหมาย ขาดการรายงาน และไร้การควบคุม โดยมีผลนับแต่วันที่ลงนาม และใช้ต่อเนื่องเป็นระยะเวลาห้าปีหลังจากนั้นอาจจะต่ออายุต่อไปอีกห้าปี โดยได้รับความเห็นพ้องร่วมกันของคู่ภาคี

**21. เรื่อง ขออนุมัติลงนามบันทึกแสดงเจตจำนงระหว่างกระทรวงเกษตรและสหกรณ์แห่งราชอาณาจักรไทยและกระทรวงที่ดิน โครงสร้างพื้นฐานและการคมนาคมแห่งสาธารณรัฐเกาหลีสำหรับความร่วมมือโครงการพัฒนาลุ่มน้ำห้วยหลวงตอนล่างจังหวัดอุดรธานี และหนองคาย**

คณะรัฐมนตรีมีมติเห็นชอบและอนุมัติตามที่กระทรวงเกษตรและสหกรณ์ (กษ.) เสนอ ดังนี้

1. เห็นชอบร่างบันทึกแสดงเจตจำนงระหว่างกระทรวงเกษตรและสหกรณ์แห่งราชอาณาจักรไทยกับกระทรวงที่ดิน โครงสร้างพื้นฐานและการคมนาคมแห่งสาธารณรัฐเกาหลี สำหรับความร่วมมือโครงการพัฒนาลุ่มน้ำห้วยหลวงตอนล่างจังหวัดอุดรธานี และหนองคาย

2. อนุมัติในหลักการว่าก่อนที่จะมีการลงนามหากมีความจำเป็นต้องปรับปรุงแก้ไขบันทึกแสดงเจตจำนงในประเด็นที่ไม่ใช่หลักการสำคัญให้ กษ. ดำเนินการได้โดยไม่ต้องเสนอคณะรัฐมนตรีพิจารณาอีก

3. อนุมัติให้รัฐมนตรีว่าการกระทรวงเกษตรและสหกรณ์หรือผู้ที่รัฐมนตรีว่าการกระทรวงเกษตรและสหกรณ์มอบหมาย เป็นผู้ลงนามในร่างบันทึกแสดงเจตจำนงฯ

ร่างบันทึกแสดงเจตจำนงระหว่างกระทรวงเกษตรและสหกรณ์แห่งราชอาณาจักรไทยและกระทรวงที่ดิน โครงสร้างพื้นฐานและการคมนาคมแห่งสาธารณรัฐเกาหลีสำหรับความร่วมมือโครงการพัฒนาลุ่มน้ำห้วยหลวงตอนล่าง จังหวัดอุดรธานีและหนองคาย มีวัตถุประสงค์เพื่อแสดงเจตจำนงของทั้งสองฝ่ายในการดำเนินความร่วมมือทางด้านเทคนิค โดยการปรึกษาหารือร่วมกันเพื่อกำหนดกรอบและขอบเขตการดำเนินงานสำหรับโครงการพัฒนาลุ่มน้ำห้วยหลวงตอนล่างจังหวัดอุดรธานี และหนองคาย โดยมีผลบังคับใช้ในวันที่มีการลงนาม และอาจสิ้นสุดโดยภาคีฝ่ายใดฝ่ายหนึ่งแจ้งเป็นลายลักษณ์อักษรให้อีกฝ่ายหนึ่งทราบล่วงหน้าอย่างน้อยที่สุด 1 เดือน ผ่านช่องทางการทูต

**22.** **เรื่อง ขออนุมัติลงนามข้อตกลงว่าด้วยการยอมรับร่วมการควบคุมคุณภาพและความปลอดภัยด้านสุขอนามัยในผลิตภัณฑ์ประมงนำเข้าและส่งออกระหว่างกระทรวงเกษตรและสหกรณ์แห่งราชอาณาจักรไทยกับกระทรวงมหาสมุทรและประมงแห่งสาธารณรัฐเกาหลี**

คณะรัฐมนตรีมีมติเห็นชอบและอนุมัติตามที่กระทรวงเกษตรและสหกรณ์ (กษ.) เสนอ ดังนี้

1. เห็นชอบร่างข้อตกลงว่าด้วยการยอมรับร่วมการควบคุมคุณภาพและความปลอดภัยด้านสุขอนามัยในผลิตภัณฑ์ประมงนำเข้าและส่งออกฉบับแก้ไขระหว่าง กษ. แห่งราชอาณาจักรไทยกับกระทรวงมหาสมุทรและประมงแห่งสาธารณรัฐเกาหลี

2. อนุมัติในหลักการว่า ก่อนที่จะมีการลงนาม หากมีความจำเป็นต้องปรับปรุงแก้ไขบันทึกความเข้าใจในประเด็นที่ไม่ใช่หลักการสำคัญให้ กษ. ดำเนินการได้โดยไม่ต้องเสนอคณะรัฐมนตรีพิจารณาอีก

3. อนุมัติให้รัฐมนตรีว่าการกระทรวงเกษตรและสหกรณ์หรือผู้ที่รัฐมนตรีว่าการกระทรวงเกษตรและสหกรณ์มอบหมายเป็นผู้ลงนามในร่างข้อตกลงฯ ฉบับแก้ไข

4. มอบหมายกระทรวงการต่างประเทศ (กต.) จัดทำหนังสือมอบอำนาจเต็ม (Full Powers) ให้แก่ผู้ลงนามในข้อ 3

ร่างข้อตกลงว่าด้วยการยอมรับร่วมการควบคุมคุณภาพและความปลอดภัยด้านสุขอนามัยในผลิตภัณฑ์ประมงนำเข้าและส่งออก มีสาระสำคัญเป็นการแก้ไขจากความตกลงฉบับเดิมที่ กษ. แห่งราชอาณาจักรไทยกับกระทรวงพาณิชย์นาวีและกิจการประมงแห่งสาธารณรัฐเกาหลีได้เคยลงนามร่วมกันเมื่อวันที่ 27 มิถุนายน 2549 มีวัตถุประสงค์เพื่อควบคุมคุณภาพและความปลอดภัยด้านสุขอนามัยในการนำเข้า-ส่งออกสินค้าประมงระหว่างสองประเทศ แต่เนื่องจากสาธารณรัฐเกาหลีได้เปลี่ยนชื่อคู่สัญญา หน่วยงานประสานหลัก และหน่วยงานตรวจสอบจึงจำเป็นต้องปรับแก้ไขข้อตกลงฉบับเดิมเพื่อให้สอดคล้องกับข้อเท็จจริง

|  |
| --- |
| **แต่งตั้ง** |

**23. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับทรงคุณวุฒิ (กระทรวงพาณิชย์)**

คณะรัฐมนตรีมีมติอนุมัติตามที่กระทรวงพาณิชย์เสนอแต่งตั้ง **นางสาวพัทยา เชิงสะอาด** ผู้เชี่ยวชาญเฉพาะด้านส่งเสริมและพัฒนาระบบการค้าในประเทศ (นักวิชาการพาณิชย์เชี่ยวชาญ) กรมการค้าภายใน ให้ดำรงตำแหน่ง ที่ปรึกษาการพาณิชย์ (นักวิชาการพาณิชย์ทรงคุณวุฒิ) สำนักงานปลัดกระทรวง กระทรวงพาณิชย์ ตั้งแต่วันที่ 4 มีนาคม 2559 ซึ่งเป็นวันที่มีคุณสมบัติครบถ้วนสมบูรณ์ ทั้งนี้ ตั้งแต่วันที่ทรงพระกรุณาโปรดเกล้าฯ แต่งตั้งเป็นต้นไป

**24. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับทรงคุณวุฒิ (กระทรวงมหาดไทย)**

คณะรัฐมนตรีมีมติอนุมัติตามที่กระทรวงมหาดไทยเสนอแต่งตั้ง **นายสุวิทย์ คำดี** รองผู้ว่าราชการจังหวัดบุรีรัมย์ สำนักงานปลัดกระทรวง ให้ดำรงตำแหน่ง ที่ปรึกษาด้านความมั่นคง (นักวิเคราะห์นโยบายและแผนทรงคุณวุฒิ) สำนักงานปลัดกระทรวง กระทรวงมหาดไทย ตั้งแต่วันที่ 11 พฤษภาคม 2559 ซึ่งเป็นวันที่มีคุณสมบัติครบถ้วนสมบูรณ์ ทั้งนี้ ตั้งแต่วันที่ทรงพระกรุณาโปรดเกล้าฯ แต่งตั้งเป็นต้นไป

**25. เรื่องการแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับทรงคุณวุฒิ (กระทรวงสาธารณสุข)**

คณะรัฐมนตรีมีมติอนุมัติตามที่กระทรวงสาธารณสุขเสนอแต่งตั้ง **นางมนัสนันท์ ลิมปวิทยากุล** นักวิชาการสาธารณสุขเชี่ยวชาญ (ด้านส่งเสริมพัฒนา) สำนักงานป้องกันควบคุมโรคที่ 7 จังหวัดอุบลราชธานี กรมควบคุมโรค ให้ดำรงตำแหน่ง นักวิชาการสาธารณสุขทรงคุณวุฒิ (ผู้ทรงคุณวุฒิ ด้านวิจัย) กรมควบคุมโรค กระทรวงสาธารณสุข ตั้งแต่วันที่ 30 ธันวาคม 2558 ซึ่งเป็นวันที่มีคุณสมบัติครบถ้วนสมบูรณ์ ทั้งนี้ ตั้งแต่วันที่ทรงพระกรุณาโปรดเกล้าฯ แต่งตั้งเป็นต้นไป

**26. เรื่อง การขอเลื่อนฐานะกงสุลกิตติมศักดิ์ประจำสาธารณรัฐไซปรัสและการยกฐานะสถานกงสุลกิตติมศักดิ์ประจำสาธารณรัฐไซปรัส (กระทรวงการต่างประเทศ)**

คณะรัฐมนตรีมีมติอนุมัติตามที่กระทรวงการต่างประเทศเสนอดังนี้

1. เลื่อนฐานะ นายเอลิอัส ปานายิเดส (Mr. Elias Panayides) กงสุลกิตติมศักดิ์ประจำสาธารณรัฐไซปรัส เป็น กงสุลใหญ่กิตติมศักดิ์ประจำสาธารณรัฐไซปรัส

2. ยกฐานะสถานกงสุลกิตติมศักดิ์ประจำสาธารณรัฐไซปรัส เป็น สถานกงสุลใหญ่กิตติมศักดิ์ประจำสาธารณรับไซปรัส

**27. เรื่อง การแต่งตั้งผู้สอบบัญชีขององค์กรร่วมไทย-มาเลเซีย**

คณะรัฐมนตรีมีมติเห็นชอบตามที่กระทรวงพลังงานเสนอการแต่งตั้งสำนักงาน M/s PricewaterhouseCoopers เป็นผู้สอบบัญชีขององค์กรร่วมไทย-มาเลเซีย (Malaysia-Thailand Joint Authority: MTJA) ประจำปี 2559 และแต่งตั้งให้เป็นผู้สอบบัญชีขององค์กรร่วมต่อเนื่องเป็นเวลา 5 ปี จนถึงปี 2563

**28. เรื่อง การแต่งตั้งข้าราชการให้ดำรงตำแหน่งรองผู้อำนวยการสำนักข่าวกรองแห่งชาติ (นักบริหารระดับสูง) (สำนักนายกรัฐมนตรี)**

คณะรัฐมนตรีมีมติอนุมัติตามที่สำนักข่าวกรองแห่งชาติเสนอแต่งตั้ง **นายชูเกียรติ มาลินีรัตน์** ที่ปรึกษาด้านการต่อต้านการก่อการร้ายและอาชญากรรมข้ามชาติ (นักการข่าวทรงคุณวุฒิ) กลุ่มงานที่ปรึกษา สำนักข่าวกรองแห่งชาติ ให้ดำรงตำแหน่ง รองผู้อำนวยการสำนักข่าวกรองแห่งชาติ สำนักนายกรัฐมนตรี ตั้งแต่วันที่ 30 มิถุนายน 2559 ซึ่งเป็นวันที่มีคำสั่งให้รักษาราชการแทนในตำแหน่งดังกล่าว เพื่อทดแทนตำแหน่งที่ว่าง ทั้งนี้ ตั้งแต่วันที่ทรงพระกรุณาโปรดเกล้าฯ แต่งตั้งเป็นต้นไป

**29. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง (รองเลขาธิการ) (สำนักงานป้องกันและปราบปรามการฟอกเงิน)**

คณะรัฐมนตรีมติอนุมัติตามที่สำนักงานป้องกันและปราบปรามการฟอกเงินเสนอแต่งตั้งข้าราชการพลเรือนสามัญ ให้ดำรงตำแหน่งประเภทบริหารระดับสูง จำนวน 2 ราย ดังนี้

1. **ร้อยตำรวจเอกหญิง สุวนีย์ แสวงผล** รองเลขาธิการคณะกรรมการป้องกันและปราบปรามการฟอกเงิน (นักบริหารระดับต้น) ดำรงตำแหน่ง รองเลขาธิการคณะกรรมการป้องกันและปราบปรามการฟอกเงิน (นักบริหารระดับสูง)

2. **พันตำรวจโทหญิง เอมอร ไชยบัวแดง** รองเลขาธิการคณะกรรมการป้องกันและปราบปรามการฟอกเงิน (นักบริหารระดับต้น) ดำรงตำแหน่ง รองเลขาธิการคณะกรรมการป้องกันและปราบปรามการฟอกเงิน (นักบริหารระดับสูง)

ทั้งนี้ ตั้งแต่วันที่ทรงพระกรุณาโปรดเกล้าฯ แต่งตั้งเป็นต้นไป เนื่องจากสำนักงานป้องกันและปราบปรามการฟอกเงินได้ปรับปรุงตำแหน่งรองเลขาธิการคณะกรรมการป้องกันและปราบปรามการฟอกเงินจาก นักบริหารระดับต้น เป็นนักบริหารระดับสูง

**30. เรื่อง การแต่งตั้งที่ปรึกษาพิเศษในคณะที่ปรึกษาพิเศษของคณะกรรมการบริหารศูนย์ส่งเสริมศิลปาชีพระหว่างประเทศ**

คณะรัฐมนตรีมีมติอนุมัติตามที่กระทรวงพาณิชย์เสนอแต่งตั้งที่ปรึกษาพิเศษในคณะที่ปรึกษาพิเศษของคณะกรรมการบริหารศูนย์ส่งเสริมศิลปาชีพระหว่างประเทศ (ศ.ศ.ป.) จำนวน 6 คน เนื่องจากที่ปรึกษาพิเศษชุดเดิมได้ดำรงตำแหน่งครบวาระสี่ปีแล้ว เมื่อวันที่ 23 กรกฎาคม 2559 ดังนี้ 1. **นายศรีภูมิ ศุขเนตร** ผู้เชี่ยวชาญด้านการตลาด การบริหารและศิลปกรรม 2. **นางสาวอรจิต สิงคาลวณิช** ผู้เชี่ยวชาญด้านการตลาด การบริหารและศิลปกรรม 3. **นางอรนุช โอสถานนท์** ผู้แทนศูนย์ศิลปาชีพบางไทร 4. **นางสาวกฤษณา รวยอาจิณ** ผู้แทนศูนย์ศิลปาชีพบางไทร 5. **นายพงษ์ศักดิ์ อัสสกุล** ผู้แทนสภาหอการค้าแห่งประเทศไทย 6. **นายสุพันธุ์ มงคลสุธี** ผู้แทนสภาอุตสาหกรรมแห่งประเทศไทย ทั้งนี้ ตั้งแต่วันที่ 2 สิงหาคม 2559 เป็นต้นไป

**31. เรื่อง แต่งตั้งคณะกรรมการกรอบคุณวุฒิแห่งชาติ**

คณะรัฐมนตรีมีมติเห็นชอบตามที่กระทรวงศึกษาธิการเสนอแต่งตั้งคณะกรรมการกรอบคุณวุฒิแห่งชาติ ซึ่งมี รองนายกรัฐมนตรี (ที่กำกับดูแลงานคุณวุฒิการศึกษา/งานคุณวุฒิวิชาชีพ) เป็นประธานกรรมการ รัฐมนตรีว่าการกระทรวงศึกษาธิการ เป็นรองประธานกรรมการ มีกรรมการอีกจำนวน 31 คน โดยมีเลขาธิการสภาการศึกษา เป็นกรรมการและเลขานุการ และมีอำนาจหน้าที่กำหนดนโยบายและกลยุทธ์การขับเคลื่อนกรอบคุณวุฒิแห่งชาติเพื่อผลักดันให้องค์กรและหน่วยงานที่เกี่ยวข้องจัดการศึกษาและฝึกอบรมที่สอดคล้องกับมาตรฐานอาชีพ มาตรฐานฝีมือแรงงาน จัดให้มีฐานข้อมูลหลักสูตรและการจัดการเรียนการสอนที่สอดคล้องกับกรอบคุณวุฒิแห่งชาติเพื่อการประชาสัมพันธ์และเชื่อมโยงกับนานาชาติ กำหนดมาตรการเชื่อมโยงกรอบคุณวุฒิแห่งชาติกับกรอบคุณวุฒิอ้างอิงอาเซียนและระดับสากล เป็นต้น

**32. เรื่อง การแต่งตั้งผู้ว่าการการไฟฟ้านครหลวง**

คณะรัฐมนตรีมีมติเห็นชอบตามที่กระทรวงมหาดไทยเสนอแต่งตั้ง**นายชัยยงค์ พัวพงศกร** ให้ดำรงตำแหน่งผู้ว่าการการไฟฟ้านครหลวง ตามมติคณะกรรมการการไฟฟ้านครหลวง ครั้งที่ 665 เมื่อวันที่ 24 พฤษภาคม 2559 และครั้งที่ 666 เมื่อวันที่ 6 มิถุนายน 2559 ส่วนค่าตอบแทนและสิทธิประโยชน์อื่น รวมทั้งเงื่อนไขการจ้างและการประเมินผลการปฏิบัติงาน ให้เป็นไปตามความเห็นของกระทรวงการคลัง ทั้งนี้ ให้มีผลตั้งแต่วันที่ลงนามในสัญญาจ้างเป็นต้นไป แต่ไม่ก่อนวันที่คณะรัฐมนตรีมีมติ โดยให้ นายชัยยงค์ พัวพงศกร ลาออกจากการเป็นพนักงานรัฐวิสาหกิจก่อนลงนามในสัญญาจ้างด้วย

-----------------------------